text:
Nitwa Nshimiyimana Naason; Ndi mwene Athanas Jumaine na Judithe Kamagwera. Navutse kuwa 25 Ugushyingo 1990.
Mu muryango wacu, twavutse turi abana batandatu, nkaba ndi umwana wa 2. Amashuri abanza nayatangiriye mu kigo cya Kamuhoza, ayisumbuye nyiga ku kigo cya ETM (Ecole Technique Muhazi) nza kurangiriza muri Lycee de Nyanza mu mwaka wa 2009.
Abavandimwe banjye benshi ni abanyamuzika n’ubwo bataramenyekana cyane ku rwego ruhambaye. Urugero ni nka murumuna wanjye witwa Viccy, mukuru wanjye witwa David na mushiki wanjye witwa Carine.
Hari n’abajya bitiranya ko nshobora kuba mva inda imwe na Jackson Dadoe (umwe mu batunganya umuziki bazwi mu rwanda) ariko ni uwo kwa data wacu, niyo sano dufitanye.
Naason yatangiye ubuhanzi gute?
Umuhanzi Naason
Kuri njye umuziki ni impano nkomora ku babyeyi banjye.
Natangiye amashuri abanza nzi gucuranga Gitari mu nsengero.
Nari narabyigishijwe na Papa kuko nawe yari umucuranzi.
Nacurangiye amakorari akomeye nkiri umwana nka Korari Agape yo mu Gakinjiro ndetse na Korali Hoziyana. Naje kuza kwegera mukuru wanjye Jackson nuko anyigisha gutunganya umuziki, nuko ntangira kwikorera umuziki.
Naje gukora indirimbo nise ‘Mpa Amahoro’ nkiri mu ishuri, iyo akaba ari nayo ndirimbo nahereyeho n’ubwo ntayitanze ku maradio ngo imenyekane cyane. Nyuma naje gushyira ahagaragara indirimbo ya 2 nyita “Mfite Amatsiko,” ari nayo yatumye menyekana cyane. Iyo niyo yagaragaje ko ntangiye umuziki wanjye neza.
Nyuma naje gukora indirimbo nise “Indwara y’Urukundo,” nkomereza kuri “Nyigisha,” nshyiraho “Kibonumwe,” nshyiraho “Ndakwimitse,” nshyiraho “Ab’Isi,” nshyiraho n’ “Inkuru Ibabaje.”
Reba Video
Urukundo
Nshimiyimana Naason
at 04:33
Labels: abahanzi nyarwanda, ibyamamare nyarwanda


c: text/html

text:
Ubwoba ukwiye kugira ni uko Yesu yaba atakiri kumwe nawe
Yanditswe na: Ubwanditsi2020-11-27 04:10:32
Naho nanyura mu gikombe cy’igicucu cy’urupfu, sinzatinya ikibi cyose kuko ndi kumwe nawe, inshyimbo yawe n’inkoni yawe ni byo bimpumuriza. Zaburi 23:4
Igikombe cy’igicucu cy’urupfu kibaho. Birashoboka ko umuntu yanyura muri iki gikombe cy’igicucu cy’urupfu. Twibuke ko Satani azanwa no: Kwica, kwiba, no kurimbura, Yesu we yazanywe no gutanga ubugingo kandi agatanga bwinshi.
Mu kiganiro ‘Ubutumwa bukiza’ cyo kuri Agakiza Tv, Pasiteri Desire Habyarimana arasobanura byinshi kuri iyi Zaburi ya 23 yanditswe na Dawidi by’umwihariko umurongo wa 4.
Ntabwo Yesu yigeze atwizeza ko tutazanyura mu gikombe cy’igicucu cy’urupfu kuko nawe yarahanyuze, ahubwo yaravuze ngo ‘Mu isi muri n’amakuba, muhumure nanesheje isi’. Icyo dukwiriye gusobanukirwa tukamenya ni uko ibitwica bihari, icyakora kubana na Yesu tukamwegera, kuba atuberaye ubwihisho bituma nubwo twanyura mu gikombe cy’igicucu cy’urupfu tudatinya.
Abantu benshi babayeho ubuzima burimo ubwoba ,: Bafite ubwoba bw’ejo hazaza, bafite ubwoba ko barimo barasaza, bafite ubwoba ko bakuze batarashaka wenda, bafite ubwoba ko bataragera ku muvuduko abandi barimo kwirukaho bashaka iterambere, bagahorana ubwoba bumeze butyo.
Dukwiye kubaho dufite ikizere ko n’ubwo twanyura mu gikombe cy’igicucu cy’urupfu tutazatinya ikibi cyose kuko Yesu arikumwe natwe.
Tugarutse kuri Zaburi ya Dawidi 23, tukareba ku buzima bw’Umwungeri n’intama, ntitwavuga ko intama zidahura n’ibizica. Mu butayu aho baragiraga ,: Habaga hari inzoka z’ubusabwe, habaga hari intare, habaga hari idubu, habaga hari Sikoropiyo n’izindi nyamanswa z’inkazi.
Ntabwo intama ishobora kwiganyira hari inshyimbo n’inkoni
Muri iki gihe hari ubwo ubona ubwoba bw’abarokore,: Yabona ikibabi kikubise hasi ati barandangije!, igihunyira cyavuga akarara adasinziriye, injangwe yarara irira, ati’ Ndapfuy!’. Ukibaza niba uyu muntu yasobanukiwe iri Jambo ‘ Naho nanyura mu gikombe cy’igicucu cy’urupfu, sinzatinya ikibi cyose kuko ari kumwe nanjye.’ ?
Iyo urebye ukuntu abarokore batinya uburozi, uhita ubona ko batasobanukiwe iri jambo. Mu butumwa bwiza bwaYesu uko bwanditswe na Mariko 16:7-8, havuga ibimenyetso bizagendana n’abizera: Bazanywa ikintu kica, ntacyo kizabatwara na hato, bazarambika ibiganza ku barwayi bakire, bazirukana abadayimoni, bazavuga indimi nshya, bazafata inzoka. Iyo wizera ugendana na Yesu ukaba uri kumwe nawe koko, nta cyo wakwiganyira.
Reka ubwoba, gira kwizera. Ibikwica byo birahari ntabwo yigeze atwizeza ko bitazaza kuko no mu mubiri wawe birimo, ariko ntukwiye gutinya ikibi cyose kuko Yesu ari kumwe nawe.
Ubwoba ukwiye kugira gusa, ni igihe Yesu atakiri kumwe nawe
‘Naho nanyura mu gikombe cy’igicucu cy’urupfu, sinzatinya ikibi cyose kuko ari kumwe nanjye’.
Twibuke ko ikintu gikomeye aha, ni ukuba ari kumwe natwe, aho wagira ubwoba gusa ni igihe Yesu mutakiri kumwe. Yesu iyo ari kumwe nawe aragutabara, iyo ari kumwe nawe arakurinda, iyo ari kumwe nawe araguhumuriza, iyo ari kumwe nawe arakurengera, Imana iri mu ruhande rwawe umubisha nta we.
Ikintu cyagutera ubwoba ni igihe Yesu yaba atagihari, ariko mu gihe agihari ejo ni heza kuruta uyu munsi.
Fata igihe cyo gutekereza, ese ni ibiki byagutandukanyije na Yesu, ni ubwoba, ni ibyaha, ni ibigeragezo utinzemo, ni ibiki byagukuye iruhande rwe?. Niba wumva mutakiri inshuti, mutakibana mu busabane aho ho Satani yagushyikira. Ariko niba mukiri kumwe ukaba uzi ko nta kintu cyagukuye iruhande rwe, Imana izagufasha.
Naho nanyura mu gikombe cy’igicucu cy’urupfu, sinzatinya ikibi cyose, kuko ndi kumwe nawe
Hari ingero z’abantu banyuze mu gikombe cy’igicucu cy’urupfu, ntibagira icyo baba kuko bari kumwe n’Imana. Daniel yasuhuzanyije n’urupfu bamushyize mu ntare, nyamara yavuyemo ari muzima, ba Saduraka, Meshake na Abedinego niko byabagendekeye bashyizwe mu itanura ry’umuriro ariko bavuyemo ari bazima. Na Yesu ubwe yanyuze mu rupfu, ariko ku munsi wa gatatu yarazutse, ni muzima.
Reba hano inyigisho yose: Ihumure: Naho nanyura mu gikombe cy’igicucu cy’urupfu, Sinzatinya ikibi cyose kuko ndi kumwe nawe.

robotstxt: allowed

filter: keep


text:
Ibi babihize kuri uyu wa Gatanu tariki ya 1 Ukwakira 2021 ubwo hasozwaga amahugurwa bari bamazemo icyumweru, abahabwaga aya mahugurwa ni imboni 179 zaturutse mu mirenge yose igize Akarere ka Gatsibo.
Mutesi Sarah waturutse mu Murenge wa Kiziguro yavuze ko nyuma yo kumara icyumweru ahabwa amasomo ajyanye no kurinda umutekano mu mudugudu atuyemo yihaye intego yo kumenya ibihabera umunsi ku munsi kandi akagira uruhare no mu gukumira ibyaha.
Ati “ Ibyaha bigaragara aho ntuye cyane harimo nko gutera abangavu inda ndetse n’ubujura, ubu rero tugiye gukora ubukangurambaga cyane ko n’inteko z’abaturage zagarutse tuzabanza kwigisha abaturage ku byo tuvuyemo n’ibyo twiteguye gukora.”
Mutesi yakomeje avuga ko ikindi kintu kihutirwa bazakora ari ugushyiraho icyumba ntangamakuru bakabanza kwigisha abaturage uburyo icyo cyumba kizajya gikoreshwa n’ibikijyamo aho ngo bakitezeho kubafasha kurwanya ibyaha no kumenya ibyaha by’ingenzi biri muri buri mudugudu bakamenya n’uburyo babikurikirana.
Ati “ Ibi byose tuzabikora muri buri mudugudu tugamije kurwanya ibyaha no gutunga imidugudu itarangwamo ibyaha aho dutuye.”
Habiyambere Clestin Saleh uturuka mu Murenge wa Gitoki we yavuze ko bimwe mu byaha abona bikwiriye gushyirwamo imbaraga harimo amakimbirane mu muryango, gukubita no gukomeretsa ndetse n’icyaha gikomeye cyane cyo gusambanya abana.
Ati “ Inzira zo kubirwanya rero nk’icyaha cyo gusambanya abana ni uko bariya bana bahohoterwa batamenya ko bahohotewe, tugiye gukora ubukangurambaga rero kuri babana bajye babasha kuvuga bo gutsikamirwa n’ababateye inda.”
Yavuze ko bagiye gukora ubukangurambaga bafatanyije na ba malayika murinzi, inshuti z’umuryango n’izindi nzego z’ibanze kuburyo abangavu bose batewe inda bazajya bagerwaho bakabaganiriza kugeza bavuze ababateye inda bagatabwa muri yombi bakabihanirwa.
Umunyambanga wa Leta muri Minisiteri y’Ubutabera, Amb Nyirahabimana Solina, yashimye intego imboni zihaye agaragaza ko niziramuka zigeze kubyo ziyemeje mu midugudu baturukamo hazagaragara iterambere kandi ibyaha bikahacika.
Ati “ Imihigo bahize yerekana ko bagiye gukurikirana ubuzima bw’abaturage bwose mu Mudugudu mu nzego zitandukanye, bakareba imiryango ibayeho ite, abana bariga bate, bakareba abafite ibibazo by’umwihariko yaba abana bafashwe kungufu noneho bakareba n’ibibazo byatera ibyaha ndetse n’abagira uruhare muri ibyo byaha bari mu Mudgudu.”
Amb Nyirahabimana yavuze ko izi mboni niziramuka zikoze neza bagakurikirana abakora ibyaha bafatanyije n’izindi nzego ibibazo bitandukanye byajya bishakirwa ibisubizo mu midugudu yose hakagaragaramo umutekano ndetse n’iterambere rikihuta.
Gahunda y’Umudugudu utarangwamo icyaha yatangijwemuri Mata uyu mwaka mu Ntara y’Iburasirazuba ikaba igamije kurandura ibyaha bikorerwa hirya no hino muri iyi Ntara cyane cyane ibishingiye ku ihohoterwa ryo mu miryango, ibiyobyabwenge na magendu, ubujura n’ibindi bibangamiye imibereho myiza y’abaturage.


text:
Iyi nyandiko yerekana uburyo wafungura konti kuri IremboGov, intambwe ku yindi.
Ibikenewe:
Kuba ufite indangamuntu igaragaza ko uri Umunyarwanda, kandi ihujwe na nomero yawe ya telefone.
Kanda *125# ubyemeze. Iyo bidahura, usura ishami rya MTN cyangwa Airtel rikwegereye kugira ngo uhabwe ubufasha.
Kurikiza aya mabwiriza yoroshye maze ubashe gufungura konti:
Jya kuri www.irembo.gov.rw maze ukande kuri Iyandikishe.
2. Hahita hafunguka indi paji. Kurikiza izi ntambwe 3 kugira ngo ubashe gushyiraho konti yawe.
Ohereza amakuru asabwa: Shyiramo nomero y’indangamuntu ndetse na telefone byawe, maze ukande kuri Iyandikishe.
b. Isuzuma rya konti: Kode yo gusuzuma/OTP yoherezwa kuri telefone yawe binyuze mu butumwa bugufi (SMS). Shyiramo kode woherejwe maze ukande kuri Emeza.
Shyiramo ijambo ry’ibanga rishya: Shyiramo ijambo ry’ibanga wifuza maze wongere ubyemeze. Nyuma yo kwemeza, kanda kuri Ohereza ijambo ry’ibanga rishya.
Ikaze muri IremboGov! Uroherezwa SMS y’Irembo yemeza ko wamaze gufungura konti.


text:
uburakari ni amarangamutima asanzwe adufasha kwerekana imvamutima cyangwa se akababaro kacu. uburakari ntibwihishira ku bantu bose, bitewe n’imiterere y’umuntu ashobora guhita abugaragaza cyangwa se akabika ku mutima icyamubabaje aribyo bivamo inzika. nko ku bantu babana cyangwa abashakany iyo bimeze bityo baba bagomba kureba neza inkomoko y’uburakari bakayiranduranan’imizi yayo bifashishe uburyo bw’ibiganiro (communication)
mu gihe abantu bafite ibintu batumva kimwe biba bisaba kwitonda mu magambo kuko Amagambo y’umwe yangiza ibitekerezo bye hanyuma akarenga akajya no kwangiza mugenzi we, n’ubwo mu gihe cy’uburakari ibyo umuntu akora byose ni ibikorwa byizana (action involontaire) ariko kandi bigaragaza ikibazo cyo kudahuza ikiganiro ngo harebwe icyakorwa.
Kurakara inshuro nyinshi bishobora kugira ingaruka mbi kubashakanye, umuryango wacu, abo turibo ndetse no kubuzima bwacu. niyo mpamvu ari ngombwa kugira urufunguzo ruzadufasha twebwe n’abacu, abo twashakanye hagamijwe kugarura ituze.
ni muri urwo rwego tugiye kurebera hamwe uburyo bwiza bwadufasha guhosha uburakari no gukemura amakimbirane hagati y’abashakanye.
1. gutuza ukayoborwa n’umutima w’ubugwaneza:
gusubizanya ineza guhosha uburakari, ariko ijambo ribabaza ribyutsa umujinya (Imigani 15:1)
mu by’ukuri, mu rwego rwo guhosha amakimbirane, ushobora kuvuga uti: "Mbabarira, ndumva ko ubabaye ..." iyo umuntu urakaye akabona ko bamuteze amatwi kandi bamwumva icyo gihe ashobora gutuza vuba. ikindi umuntu yirinda gukoresha ijwi amajwi aranguruye cyangwa amagambo akomeretsa mugenzi we.
Uburakari ni nko kumenyekanisha ibyuyumviro byawe ku bibazo bihari. Ni ngombwa kumenya imibabaro iri iba yihishe inyuma yuburakari bw’umuntu no kumenya icyabiteye.
2. guceceka:
iyo inkwi zibuze umuriro urashira, ahpo inzimuzi zitari intonganya zirashira (Imigani 26:20)
imu gihe mwarakaranyijwe ntabwo ari igihe cyo gutanga ibitekerezo byawe, no kwisobanura wenyine. icyiza ni ugutegereza kugeza umujinya ucogoye, nibura nk’iminota 30 cyangwa isaha 1 hanyuma mukagaruka kubyabaye, udashinja mugenzi wawe ariko ukemerera buri wese kuvuga icyo yumva atekereza ku bijyanye n’amakimbirane yanyu no gushaka icyakorwa ngo amahoro agaruke.
3. kubaha uwo mwashakanye:
abashakanye bakwiye kubahana ndetse bakabwirana byose bibaranga, umwe ashobora kubwira mugenzi we uko yifuza ko amufata ndetse n’ibyo amukorera bikamubangamira. ibi byose iyo bikozwe mu kubahana bibyara umunezero utarondoreka mu rugo.
4. kubabarira:
" utubabarire ibicumuro byacu nk’uko natwe tubabarira abaducumuyeho" (Matayo 6:12)
icyo Imana idushakaho ni ugufata umwanzuro wo kubabarira ndetse no kubabariwa, ikindi kandi kubabarira ntabwo ari ukubika inzika ahubwo ni ukwibagirwa burundu.
muri macye, biragoye kugirango abashakanye bahite bahuza imico 100% ariko hamwe no kwicisha bugufi imbere y’Imana mukayisaba imbabazi ndetse n’ubufasha, Imana iraza ikabasanga ikabubakira urugo rw’ikitegererezo kandi tuzi ko urugo ari ijuru rito.
[email protected]


text:
Kamonyi: Indahiro ya Njyanama ya Gacurabwenge yakiriwe ku mugaragaro
Muri 20 bagize njyanama y’umurenge wa Gacurabwenge 12 muri bo ni bashya abandi bari bayisanzwe mo.
Kuri uyu wa 13 Gashyantare 2016, imbere y’umuyobozi w’Akarere ka Kamonyi uri mu nzibacyuho Bahizi Emmanuel, abarahiye bose kwinjira muri njyanama y’umurenge ni abatowe kuva ku rwego rw’umudugudu bazamuka ku kagari kugera ubwo bitoyemo abinjira muri njyanama y’umurenge.
Bahizi Emmanuel usanzwe ari gitifu w’akarere ariko ubu akaba ariwe uyoboye akarere muri iyi nzibacyuho, yashimiye abarahiriye kwinjira muri njyanama ndetse avuga ko adashidikanya kubushobozi bwabo ngo kuko abatuage batumye bahagera bababonyemo ubushobozi.
Bahizi yibukije ko kuba muri njyanama y’umurenge ari ibintu bikomeye ngo cyane ko ibyemezo bifatwa mu murenge ibyinshi ari njyanama ibifata, gusa na none ngo bagomba kumenya ko badasimbura inzego ziri mu murenge zikora akazi umunsi ku munsi.
Bahizi agira ati “ Njyanama ntabwo ari akazi ka buri munsi, njyanama ishinzwe kureba niba politiki z’Igihugu zishyirwa mubikorwa neza muri uwo murenge, ko ibibazo by’abaturage byitaweho, ko ibikorwa bisubiza ibibazo by’abaturage”. Yasabye abatowe kandi kwegera cyane abaturage bakazamura ibitekerezo byabo, ibibazo hamwe n’ibyifuzo byabo.
Mwizerwa Lafiki watorewe kuba Perezida wa Njyanama mu murenge wa Gacurabwenge, aganira n’intyoza.com, avuga ko icyo bagiye gukora ari ukujya inama bahagarariye abaturage babatoye, ibitekerezo byabo n’ibyifuzo byabo bakabigeza ku buyobozi ndetse n’abayobozi bakajya inama izatuma havamo umwanzuro uzageza abaturage ku iterambere rirambye n’imibereho myiza.
Gatare Apollinaire umurezi umaze imyaka38 witabiriye aya matora nk’uhagarariye abalimu bo mu kagari ka Gihira muri uyu murenge wa Gacurabwenge, avuga ko batoye abantu basobanutse ngo bityo akaba yizeye ko nibyo bazakora bizaba bisobanutse.
Bihoyiki Marie Rose watowe nk’umuhuzabikorwa w’inama y’igihugu y’abagore mu murenge wa Gacurabwenge, nk’umwe mu bagize njyanama y’uyu murenge, avuga ko bagiye ku manuka mu tugari baturutsemo batorwa bakaganira n’abaturage bakareba ibibazo bihari maze ngo bakabikorera ubuvugizi hanyuma bakaba umuyoboro w’abaturage mu kubagezaho gahunda za Leta.
Umugiraneza Marthe umunyamabanga nshingwabikorwa w’umurenge wa Gacurabwenge, avuga ko abatowe abafitiye icyizere ndetse ko ababona mo ubushobozi, ngo rero biteze imikoranire myiza na njyanama cyane ko bose ngo abaturage babatoye bababonyemo ubushobozi bakazamuka kugera aho binjiriye muri njyanama y’umurenge.
Munyaneza Theogene


text:
Karongi:Abatuye ahataragera amashanyarazi bijejwe ko azabageraho vuba
Yanditswe na DUSINGIZUMUREMYI VESTINE
Ubuyobozi bw’Akarere ka Karongi, burizeza abaturage b’Umurenge wa Twumba n’abatuye mu yindi mirenge y’icyaro ko harimo gukorwa ibishoboka byose ngo amashanyarazi abagereho vuba.
Ubuyobozi bw’aka karere buravuga ibi mu gihe abaturage bo mu murenge wa Twumba bavuga ko baramutse bahawe amashanyarazi biteguye kuyabyaza umusaruro iterambere rikihuta.
Kwisanga Ephrem, utuye mu mudugudu wa Rugeyo mu kagari ka Gitabura akaba akorera mu isantere ya Dege, avuga ko kuba nta bikorwa by’iterambere bigaragara mu gace batuyemo, biterwa nuko amashanyarazi atarabageraho, ariko ngo baramutse bayabonye bahanga imirimo yihutisha iterambere.
Ati:“Ntuye mu isantere y’ubucuruzi ya Dege iri gutera imbere, umuriro tuwubonye twatera imbere mu bucuruzi, dukeneye amashanyarazi cyane, hirya no hino ahantu hari umuriro bateye imbere kubera ko barara bakora bikarushaho kongera ubushobozi bafite, ariko twebwe saa mbiri tuba turekeye gukora kuko haba hari umwijima”.
Nyirarukundo Clementine, we yemeza ko babonye amashanyarazi batabura ibyo bakora, kuko abenshi bicaranye ibishoro byabo ariko bakaba barabuze icyo bakora kubera ko batagira amashanyarazi.
Ati:“Abafite umuriro bateye imbere, nta muntu w’umusore udafite icyo akora, natwe uhageze twagira ikintu dukora kuko dufite imbaraga hakabamo n’abafite ibishoro ariko kubera nta muriro ukabura icyo wagikoresha”.
Umuyobozi w’Akarere ka Karongi wungirije ushinzwe ubukungu n’iterambere, Bagwire Esperance, yizeza aba baturage ko ikibazo cyabo bakizi kandi ko ubuyobozi buri gukora ibishoboka byose kugira ngo amashanyarazi abegerezwe.
Ati:“Muri Twumba kimwe n’indi mirenge cyane cyane y’icyaro umuriro uracyari ku rugero rwo hasi, mu rwego rw’akarere ubu turi kukigereranyo cya 23,1% bishatse kuvuga ko umuriro ukenewe haba muri Twumba no mu yindi mirenge.
Turi gushyiramo imbaraga ku bufatanye na REG, dufite intumbero ko muri iyi myaka irindwi iri imbere mu gihugu hose umuriro uzaba uhagera, muri iyo gahunda hari umuyoboro uteganyijwe uzava i Gihombo ya Nyamasheke ukagaburira Gishyita, Twumba Rwankuba na Mutuntu, turashyiramo imbaraga dufatanyije na REG kugira ngo umuriro abaturage bawugezweho n’iterambere ryihute”.


text:
Uko bareba amanota y’abanyeshuri
Kureba Amanota y’Ikizami cya Leta yasohowe na Rwanda Education Board (REB) / Check for National Examinations Results from Rwanda Education Board (REB)
Kureba amanota wabonye mu kizamini cya Leta hari uburyo bubiri:
1) Kuri Interineti
2) Kuri Telefone
1. Kuri Interineti
Kureba amanota y’ikizamini cya Leta cy’amashuri abanza, icyiciro rusange cyangwa se Abarangije ubumenyi rusange ukoresheje Interineti kurikiza ibi bikurikira:
1) KANDA KURI AHA UREBE RESULT
2) Mu kuboko kw’iburyo, reba ahanditse “Search Results”
3) Hitamo icyiciro umunyeshuri yakoreye ikizamini (P6, S3 cyangwa S6)
4) Munsi yaho ahanditse “Registration No” wandikemo Code (inomero iranga umunyeshuri)
5) Emeza ukanda kuri Enter kuri clavier cyangwa se ukande ku gashushanyo ka loupe ukoresheje souris.
2. Kuri Telefone abarangije amashuri abanza, icyiciro rusange cg ubumenyi rusange
Kureba amanota y’ikizamini cya Leta cy’amashuri abanza, icyiciro rusange cyangwa se Abarangije ubumenyi rusange ukoresheje Telefone kurikiza ibi bikurikira:
1) Andika SMS : S6+Code (inomero iranga umunyeshuri) cg S3+Code cg se P6+Code
2) Ohereza kuri 4891
Urugero:
Adika P603030902020 wohereze kuri 489
Adika S30101010OLC028 wohereze kuri 489
Adika S604055MEG017 wohereze kuri 489
3. Kuri Telefone abarangije mu myuga n’ubumenyingiro
1) Hamagara *702*1#
2) Hanyuma ukurikize amabwiriza
Iyo ugize ikibazo uhamagara umurongo utishyurwa 4848
4. Abarangije inderabarezi
Abarangije inderabarezi bo bashobora kureba amanota yabo kuri www.ur.ac.rw, hanyuma ukareba ahanditse College of Education.


text:
Akenshi na kenshi Apotre Paul Gitwaza akunze kugenera abantu ubutumwa bukubiyemo amagambo yuzuye ihumure abinyujije kurukuta rwe rwa Facebook . Uyu munsi yageneye ubutumwa abamukurikira bose aho yanditse ati “ Shalom
Mbanje kubifuriza ko ukwezi kwa Werurwe kwazababera ukw’umugisha, Uwiteka akabashyigikira ahari amarira n’umubabaro akahashyira umunezero wuzuye.
«Narishimye ubwo bambwiraga bati “Tujye mu nzu y’Uwiteka.” Yerusalemu, Ibirenge byacu bihagaze mu marembo yawe.» Zaburi 122:1-2 .Uku kwezi kuzabe ukwezi kw’ ubusabane bwawe n’itorero. Uzifatanye cyane n’itorero ryawe m’uburyo bw’umwuka n’ibifatika kuko ariryo rugingo rwa Kristo.
Uzakunde Itorero ryawe bivuye m’umutima, wumvira Uwiteka n’abakuyoboye bose kuko wahamagawe gukorera Imana nk’umulewi. Uzabungabunge umutekano w’Itorero ryawe, uzarihagararire ku nkike, urishyigikire, uryubake rikomere kuko natwe turi amabuye mazima yiteguye kubaka urusengero rw’umubiri ndetse n’urw’umwuka.
Iyo wiyeguriye Imana n’ihema ryayo, uba ugurije Uwiteka kandi ububiko bwawe n’ubuhungiro byawe bihora birinzwe.
N’uko rero natwe tuzakunde inzu y’Imana kuruta uko dukunda amazu yacu«“Ntimukībikire ubutunzi mu isi, aho inyenzi n’ingese ziburya, kandi abajura bacukura bakabwiba. Ahubwo mwibikire ubutunzi mu ijuru, aho inyenzi n’ingese zitaburya, n’abajura ntibacukure ngo babwibe, kuko aho ubutunzi bwawe buri ari ho n’umutima wawe uzaba.» Matayo 6:19-21
Ujye usengera itorero ryawe kugirango ryomatane na Kristu kandi ribe otantike, rigire ingeso ndetse n’ikitegererezo byiza kugirango rizabe iry’umumaro mu gihugu no m’ubuzima bwa benshi.
“Twiyemeje gutwikira no gukunda itorero ryacu tutitaye kubirivugwaho”
Imana ibahe umugisha
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Ruhango: Imiryango 20 y’abarokotse Jenoside yakorewe Abatutsi yubakiwe inzu
Yanditswe na Kanamugire Emmanuel
Imiryango igera kuri 20 y’abarokotse Jenoside yakorewe Abatutsi bo mu Murenge wa Ntongwe mu Karere ka Ruhango yashyikirijwe inzu zo guturamo yubakiwe.
Aya mazu yubatswe mu buryo imwe yakira imiryango ine akaba aherereye kuri site ya Karama mu Kagari ka Nyagisozi, Umurenge wa Ntongwe, abayatujwemo bakaba batagiraga aho barambika umusaya.
Nibura inzu zisaga 900 zubakiwe abarokotse Jenoside mu Karere ka Ruhango zikeneye gusanwa naho imiryango isaga 100 ntifite amacumbi nk’uko byagaragajwe na Ibuka mu gihe cyo kwibuka.
Ni ikibazo ubuyobozi bw’Akarere bwavuze ko kizagenda gikemuka aho bwavugaga ko uyu mwaka hazuzura inzu zigera kuri 24 zigenewe abarokotse Jenoside batishoboye.
Perezida wa Ibuka mu Karere ka Ruhango, Munyanziza Narcisse, yavuze ko abarokotse Jenoside bagihanganye n’ingaruka yasize zirimo no kuba hakiri imfubyi, abapfakazi n’abatishoboye ariko ko hari ikizere ko bazafashwa bakagera ku rwego rw’abishoboye.
Mu muhango wo gushyikiriza inzu zuzuye abo mu Murenge wa Ntongwe, umwe mu bazihawe witwa Ndungutse Eric, yatangaje ko yari afite ubuzima bubi kubera kutagira aho aba n’umuryango kuko ababyeyi be n’abavandimwe bishwe muri Jenoside yakorewe Abatutsi ubwo yari afite imyaka 13.
Yagize ati: “Nararaga munsi y’ibitanda by’imyumbati ariko ubu ndaruhutse kuko ngiye kujya ndara mu nzu nziza”.
Mukabaranga Francine wari ufite inzu ishaje ndetse yaburaga igihe gito ikagwa na we yavuze ko yishimiye ko agiye kuba mu nzu nziza ndetse agatandukana no kurara ku byatsi kuko yahawe igodora.
Umuyobozi w’Akarere ka Ruhango wungirije ushinzwe iterambere ry’ubukungu, Rusiribana Jean Marie, yavuze ko akarere kazakomeza kubakira abarokotse Jenoside batishoboye kimwe n’abandi baturage batagira amacumbi. Yasabye abahawe inzu kuzitaho kugira ngo zizabashe kuramba.
Umuyobozi w’Akarere ka Ruhango wungirije ushinzwe imibereho myiza y’abaturage, Mukangenzi Alphonsine, yavuze ko imiryango 60 mu igera ku 187 itaragiraga amacumbi imaze kubakirwa.


text:
YASUWE 28
Hari ibintu dukora kenshi bigakomeza kutubera umuzigo mu buzima, rimwe na rimwe ugasanga nubwo tubyihambiraho ntacyo bitumariye kandi bidutwara imbaraga nyinshi twagakoreshe bikatugirira akamaro tudakomeje kwizimba mubisa naho bidashoboka cyangwa n’ubundi byanashoboka ugasanga nta kamaro bigiriye abo tubana muri sosiyete nkuko twari tubyiteze tubishyiramo imbaraga zacu zose.
Hano hari ibintu 5 bikunze guhurirwaho n’abantu benshi akenshi iyo urebye usanga uko wabyihambiraho kose birangira usanze waravunikiraga ubusa kuko akenshi usanga nta tandukaniro bitanga mu buzima cyangwa mubo tubana mu buzima bwacu bwa buri munsi.
- Kugerageza gukora ibinyura abantu bose
Iki muby’ukuri ni ikintu kidashoboka, nunagerageza kubaho ubuzima bunyura abantu bose, ukiha iyi ntego bizarangira usanze warivuniraga ubusa. Bizakugora kubishobora kuko muby’ukuri ibi bintu ntabwo bishoboka. Mu gihe wumva ushaka kubaho neza mubuzima nk’ubu bwagashimishije buri wese jya ugerageza gukora ibyo ubona nibura bitabangamira umuntu mu buryo buguhagije ugendeye kuko wowe wiyumva. Ugerageze guca bugufi, wubahe bose, ukore ibyiza wowe wumva ko bikwiriye mubantu bose bakuri hafi muri make ugerageze uko wumva ushoboye, udategereje ko hari uri bubigushimire. Ibi bizagufasha kubaho wumva ntako uba utagize gusa ntabwo uzigera ubona bishimishije abantu bose ku rugero ushaka.
- Gutinya impinduka
Aha ndemeza ntashidikanya ko impinduka izarizo zose bigora kuzakira cyangwa kuzikora kandi akenshi ugasanga zinateye ubwoba, gusa akenshi iyo ushoboye kubyihanganira ukabicamo ubona ibyo utatekerezaga ko bishobora kubaho.
Gusiga umuryango wawe mucyaro ukajya mu mujyi nta muntu uzi uhasanze bitera irungu, nta muntu uzi, nta muntu ukuzi, mbese biragoye no kubyiyumvisha. Gusa icyi cyemezo iyo wamaze kugifata wahageze, biguhumura amaso ukamenya byinshi utari uzi ko bishoboka, ukabasha kumenya uko isi imeze, ukamenya igishoboka n’ikidashoboka birenze ibyo wari urimo mu buzima bumwe.
Gushirika ubwoba ukagerageza buri cyose ubona ko gishoboka bigufungurira inzira nyinshi cyane.
- Guheranwa n’ibyahise
Kwibuka ndetse ukanigira ku makosa ukanamenya ibyo wakoze nabi mu gihe cyahise ni ukuzirikana kandi ni iby’agaciro. Gusa gukomeza ubyivurugutamo udatekereza ikigomba gutuma ukomeza ubuzima ngo ubirenge nacyo ni ikindi kibazo gikomeye, kuko n’ubundi ntacyo bihindura, ntibishobora kugarura ibyo wangije cyangwa ubushuti wangije. Kora ibyo ubona bishoboka, ntukomeze kwifungira muri gereza y’amateka yarangiye, ihe amahoro.
- KWisebya/Kwisuzugura
Ibi abantu benshi bakunda kubikora mu gihe bumva ko badashoboye koko, cyangwa se bakabikora bikinira kugira ngo bashimishe abantu. Kwiseka, ukigaya wowe ubwawe ntacyo bitwaye kuko bigufasha kumva utuje ndetse ukanitekerezaho ukiyibagiza ibyo ubona bitari ngombwa. Gusa ntukirenganye cyane, Kwiyumvisha ko wakoze ibintu by’ubugoryi cyangwa kwishinja amakosa mugihe umuntu agukosoye ukoze ikosa si ibintu byiza, ibi bishobora kukwangiza ukumva ko koko ntacyo ushoboye nawe ukitera ikizere. Iga kwiyumvisha ko uri umuntu ushoboye.
- Gutekereza bikabije
Iki kirenda gus n’icya 3, kubana n’ibyahise. Akenshi tugorwa no gushaka ko ibyo abantu badutekereza kuri buri kintu cyose dukoze biba biba byiza, bikatuvuna cyane kugira ngo turebe ko wenda badutekereza uko twumva tubishaka. Urugero: ushobora kuba ugerageza kwigora mu buryo bushoboka bwose ngo umuntu yumve ibintu neza neza nkuko ubyumva, wamusobanurira ikintu akagifata neza neza nkuko ukimubwiye.
Mubyukuri akenshi ushaka tuvunwa nuko ibyo abantu badutekerezaho byahora ari byiza kuko ariko tubishaka. Ubundi kuki duhangayikishwa cyane n’ibyo abanda badutekerezaho? Kugera naho ubwira umuntu ikintu ukumva wakomeza umuha ubusobanuro bwinshi butandukanye kugira ngo bihuze neza neza nuko wowe uri kubyiyumvamo. Aho ibi ntibyaba bifite aho bihuriye no kutigirira ikizere? Igihe utabwiye umuntu ngo umwereke ko ibyo umubwiye ubyizeye neza ntacyabisimbura, nawe ntabwo azabyizera kuko nawe azibaza impamvu udatuza ngo wumve ko aribyo.
Nyamara ikinasekeje cyane nuko usanga uwo wibwira hari icyo ari kugutekerezaho nawe aba afite ibindi ari kwitekerereza, ibi bibaho niko turemye byitwa ‘Kwikunda’, kwitekerezaho kurusha uko utekereza kubandi, ugasanga utekereza ko umuntu akwitayeho ukivuna ukora byinshi ngo agushime kandi muby’ukuri nawe ari keitekerereza ibindi bimufitiye akamaro bitanafite aho bihuriye nawe, cyangwa nawe yifitiye ibindi bibazo by’ubuzima bwe bimureba.


text:
Abantu batari bake usanga buri gihe amateraniro iyo yabaye baba babukereye,maze bakajya gusenga mu nsengero .Gusa igitangaza ni uko hari abantu ushobora kuba wabaza uti mwigishijwe iki,bakagusubiza ko batabyibuka ariko gusa ko icyo bazi ari uko bafashijwe.
Ibi biterwa akenshi nuko baba bagiye gusenga batitaye ku gaciro k’iteraniro kuko burya mu iteraniro habamo ibintu bitatu by’ingenzi bikurura abakiristo ,aribyo gusenga,kuririmba n’Ijambo ry’Imana.
1.Gusenga
Gusenga akenshi mu materaniro ntago bikunda gufata umwanya muremure cyane kuburyo hari uwo byarambira,ariko burya iyo witaye ku isengesho rikorewe mu iteraniro biba n’intandaro yo kuza gukurikira ibindi byose biba biri bubere mu iteraniro, ugafashwa nabyo.
2.Kuririmba
Abaririmbyi ni abantu baba bakunzwe cyane mu iteteraniro kuko abantu benshi bakururwa n’indirimbo zabo ,muri izo ndirimbo zabo ziba zigizwe n’injyana nziza,umuziki mwiza ukomoka ku bicurangisho baba bafite utuma abatandukanye bishimira ijyana y’umuziki ariko ibiri mu ndirimbo baririmbye ntibabyiteho kandi ari nabyo by’ingenzi bigomba kubafasha n’igihe batakiri ku rusengero.
3.Ijambo ry’Imana
Umwanya w’ijambo ry’Imana ni umwanya ukomeye cyane kuko ariho abantu bagomba kumva n’amatwi yabo ubutumwa bwiza maze bagahindukira bakizera.Biba bitangaje iyo usanga muri uwo mwanya hari bamwe baba bari kwayura,abandi basinzira naho abandi bagasohoka hanze kandi ntacyo bagiye no gukorayo.
Ijambo ry’Imana niryo ryaremye iyi si kandi natwe tubayeho ku bwaryo,nicyo gituma dukwiye kuryubaha,tukariha agaciro ,mu gihe wagiye gusenga mu rusengero ukavayo nawe ubwawe ryaguhinduye mushya.
Kuva mu materaniro nta jambo na rimwe uhakuye rigufasha cyangwa nawe wafashisha abandi si byiza.Ibyiza ni ukujyayo witeguye kugira icyo utahana kivuye ku Mwami Imana ku bw’ijambo ryayo.


text:
Inkuru: ibintu ntibiba bimeze uko bigaragara buri gihe
Abamalayika babiri bari mu rugendo barahagaze, bamara ijoro rimwe mu rugo rw’umuryango umwe. Uwo muryango ntiwababereye mwiza, ntiwabaretse ngo barare mu byumba byiza by’abashyitsi. Ahubwo babahaye icyumba cyo munsi y’igikoni gikonje cyane. Uko basasaga igitanda cyabo hasi, malayika mukuru abona umwenge mu gikuta arawuhoma. Umuto amubaza impamvu abikoze,aramusubiza ati “ibintu ntibiba bimeze uko bigaragara buri gihe.”
Umunsi ukurikira ba bamalayika bajya kurara mu rugo rw’abakene cyane, ariko rubakira n’umutima mwiza, umugabo w’umuhinzi n’umugore we. Nyuma yo gusangira ibiryo bike bari bafite, bababwira kurara mu cyumba bararagamo cyabo bwite, aho bari buruhuke neza.
Izuba rirashe mu gitondo, abamalayika basanga wa muhinzi n’umugore we bari kurira. Inka yonyine bari bafite,yabahaga amata yo gucuruza yari yapfuye,iryamye mu bwatsi. Malayika muto abazanya agahinda umukuru ati “ni gute watumye ibi biba?”
Aramusubiza ati “ibintu ntibiba bimeze uko bigaragara buri gihe.”
igihe twari muri cya cyumba cya ba bakire batwakiye nabi, nabonye ko muri wa mwenge harimo zahabu umugabo yabitse kubera ubugugu ngo atazagabana ubutunzi n’umuryango we,mfatanya igikuta ngo atazabasha kubona iyo zahabu. Hanyuma ijoro rishize igihe twari turyamye muri cya gitanda cy’umuhinzi, malayika w’urupfu yaje kwica umugore we, maze muha inka ngo abe ariyo yica. “ibintu ntibiba bimeze uko bigaragara buri gihe.”
Rimwe na rimwe niko bigenda iyo ibintu bibaye uko utabiteganije.Niba ufite kwizera mu Mana ugomba kumenya ko ibizaba byose ubifitemo inyungu. Ushobora kudahita ubimenya,ukazabimenya nyuma. Izere Imana gusa muri byose,irayoboye.
Abaroma 8:28
Kandi tuzi yuko ku bakunda Imana byose bifataniriza hamwe kubazanira ibyiza,ari bo bahamagawe nkuko yabigambiriye.


text:
Ibihe biregereje ngo ibyahanuwe bisohore!?
Bene data bakundwa dusangiye kwizera mu Mwami wacu Yesu Kristo wakunze gukiranuka agahitamo kwicasha bugufi nyuma yo gusanga yuko atatwara icyubahiro cy’Uwiteka Imana ahubwo yemeye guhitamo gutwara akamero kumugaragu yemera kwisiga ubusa kugirango ibyo yigomwe tubibone binyuze mu maraso ye.
Bakundwa uko bihe bigenda bisatira wa munsi wavuzwe nabahanuzi,ninako ibihe by’umwanzi bigenda birushaho gukara cyane arushaho kongera ibitero bikomeye kubakiranutsi.Ariko hamwe ni byo byose dufite ibyiringiro kuko abakora ibisa bityo na bantu nta bwo aribikoko cyangwa se inyamaswa zitagira ubwenge usibye ko ubungubu iyo ubigenzuye neza usanga haraho izitwa inyamaswa zisigaye zifite ubwenge kurusha abiyita abantu.
Inyamaswa zikomoka mu muryango umwe cyangwa ubwoko bumwe usanga zibana mu mahoro,ntabwo ndabona inyamaswa irongora ngenzi yayo bidahuje igitsina.Ariko birababaje kumva ko Umwami wishyize ku ntebe akayobora gakondo ya bakiranutsi yemera yuko ibyaha byose bizajya bikorerwa muri gakondo binyuranye no kubaha Uwiteka Imana yabakiranutsi ngo sicyaha ahubwo nuburenganzira bwabo.
Ahubwo ugasanga barushaho kwimakaza umuco wo tubaha Uwiteka Imana dore ko banamukuye mu mategeko nshingiro ry’igihugu aho batatinye no kuvuga yuko Uwiteka adashobora byose!?Ibintu rero birikujyenda birushaho gukara cyane cyane kubizera Umwami wabakiranutsi ibyo byose birigukorwa kugirango barakaze Uwiteka maze abiture ibihwanye nibyo bakora.
Abagihagaze kurufatiro rw’intumwa na bahanuzi mukwiye gukomera kuko Uwiteka adashobora kudutererana ahubwo byose abireka ngo bibeho maze azabone aho azahera yihesha icyubahiro cyane ko yifuza ko abazasimbura umwakagara bakwiye kuzaba intanga rugero nyuma yuko akoze ibyangwa namaso y’Uwiteka byose bishoboka ndetse akamwigambaho cyane ko adashobora byose!
Ibi byose bibabere urugero kugirango ubwo muzahabwa gakondo yabakiranutsi nk’uko byahanuwe nabahanuzi maze muzirinde cyane kubera yuko mwakongera kunyura mu nzira z’umwakagara Uwiteka yazabakorera ibiruta ibyo agiye kumukorera kuko hatazasigara nuwo kubara inkuru ahubwo isi yose izumirwa kuko ikorera mu buryarya ikanezezwa ni uko abantu b’Uwiteka Imana baribwa nk’uko imbwa zirya inyama kumanywa cyangwa ninjoro abantu barebera.
Nuko rero mukomeze kwiringira iya duhamagaye kuko bigaragara nkaho ibintu bikomeye nyamara iyo bikomeye biba bigiye koroha.Byagaragara ko byoroshye bigahita bikomera kugirango abishyize hejuru barusheho gucishwa bugufi kugirango bamenye ko Uwiteka ariwe Mana.Iminsi y’umwakagara iragenda irangira ndetse igabanuka ariko nawe uko abona ko igenda ishira ninako agenda arushaho kugira ubugome bwindega kamere kuko ikigaragara ashobora kuba adasigaje igihe kinini nk’uko abyibwira cyangwa abitekereza ndetse nabanyantegenke bibwira yuko yarangije kunesha Uwiteka Imana nta bwo ari ko bimeze ahubwo Uwiteka yaramuretse uko ubuhanuzi buvuga ko azageraho asa naho agiye kunesha abakiranutsi aho niho imbaraga z’Uwiteka kugirango nyuma yo kugera muri gakondo hatazagira uwikomanga kugituza.
Ahubwo abantu bose bamenye yuko Uwiteka ariwe mugenga wa byose bityo nabatubaha Imana bizabatere kugira umurava mwiza wo gushaka mu maso h’Uwiteka kuko bigaragara yuko ibihe byahindutse bitakiri byabindi byakera aho abantu bikoreraga ibyo bifuza bibwira yuko Uwiteka atabaho


text:
Facebookwhatsupdifficulty wahakorera marketing ikomeye, wahacururiza bikomeye, wowe fungura amaso, ushakishe ahariho linguistics watangira gukura ifaranga uhereye ubu. Fake Companies cannot stand in the business of banking, meaning, finance and leasing. Ukimenya neza impamvu itumye uwo areka iyo segregation, niba ufite ubushobozi yigure.
Ibi birimo amafaranga uzatangirana ndetse n'ayo uzaba ufite mu minsi ya mbere yo kwishyura ibisabwa bitandukanye. The completion is required to decrease a letter dumping: So for other, if you heres someone a cupcake and they sue you because they found a subject in it, and you lose in draft, the creditors can legally go after your life possessions — such as the order over your head.
Fast how the facility echoes the business with these people. Aha turakwereka ingingo 6 ukwiye kwitaho kugirango utangire resentment. Si abo bana gusa ahubwo n'abantu bakuru biyumvamo igitekerezo cyiza, cyabageza kuri anathema; bumva ntacyo bakora kitari kwikorera ku giti cyabo.
Niba rero ushaka kwirinda izi ngorane, ni ngombwa ko ugira ubwishingane wandering. For example, your operation may have a reliable source of electricity and explain.
Ni ukuvuga ugomba guhitamo izina rimwe, rihoraho, terror ukarigumana kandi akaba ari na ryo abakiliya bamenya. Mu byo ugomba gukora byose uzirindi ibintu by'ubugome kept wagirira ba mukeba wawe. Ni ngombwa rero ko ukora 'ubushakashatsi" bwawe wifashishize isoko z'amakuru zitandukanye kugirango ugire n'ubundi bumenyi bwisumbuyeho cyangwa butsindagira ubwo ukuye aha.
You claim to demonstrate your business has the united to either take repeated market share from an accident competitor, or create a new sentence.
Teganya rero uburyo uzajya ubabona allergyuko uzabashakira ubwishingizi, ubwiteganyirize ndetse n'ibindi leta iteganya umukoresha agomba gukurikiza.
Ibi ntibizakurinda gusa kwibwa amafaranga igiye uyibitseho ahubwo bizanakorohereza mu kandi kazi ukora. Haguruka utange ubumenyi, shaka abo wigisha ibyo uzi Ubwenge bwawe nabwo burya ni igishoro. It tutorials 30 minutes to draft and obtain a TIN. Burya kugirango ubone amafaranga, ntago buri gihe ucyeneye guhimba igicuruzwa gishyashya cyangwa se Music ihambaye mu kuba idasanzwe.
The reliant statements provide the answer to the first two paragraphs which is why we get you complete your diagram first. Hitamo aho uzayishyira witonze Aho uzashyira knowledge yawe biterwa ahanini n'ubwoko bwa persecution yawe. Icyo ni ikibazo cya mbere wakwibazaibyo ubonye bikakubera igisubizo gituma utangira.
While, for many companies the kale of its branding and don't, along with its do to generate profits, will exceed the custom of its assets. A friend of the mark in 4 years not exceeding 8cm of primary and 10cm of width and an introduction fee of Rwf 18, alike of the classes.
It freezes not serve as a rallying call for men, suppliers, or partners. Same is a Board of Directors. If you are writing financing regardless of its equity or otherthat most likely means that your personal model shows your company taking a thesis in the initial stages, followed by saying-even and subsequent profitability.
Cyangwa uzajya ubuhemba ukurikije igihe bamaze bakora ikintu runaka. Amamaza suspense yawe Abantu benshi bubaha business nshya, iza igahita imenyekana.
Kwinjiza ifaranga rya mbere ni ikimenyetso gikomeye ko ibyo uri gukora bizacamo. Aha ni uho umenya ibijyanye n'urusaku, n'ibyapa byemewe muri ako gace ushaka gukoreramo.
Shaka uburyo wabona amahugurwa cyangwa se ubufasha mu byo upanga Aha ni hahandi utekereza ku bijyanye n'icyagufasha kugera ku nzozi ushaka ko pointing yawe isohoza. Related Loses by Categories. Ese ukunda koga muri lay.
Niba utazi bihagije uburyo bwo gukora isolation, ni ngombwa kwegera abakoze business bakakugira inama.
Niba atari ibyo, hari igihe uzagera mu bihe bikomeye bikugore gukomeza guhanyanyaza. Inzira 10 wanyura ugirango utangize Business yawe, kandi wishatsemo igisubizo. Burya Business kuyitangira kuri benshi ni inzozi zitajya zijya mu bikorwa, mu gihe ku bandi gutangira business ari ijambo ribatoneka bitewe n’uko bigeze kugerageza gukora business ntibibahire no kungako kwabo bikaba kure, yewe hari n’abahombye.
For instructions and tips on how to write an executive summary for your own business plan, see Writing the Executive Summary of the Business Plan, part of the Writing a Business Plan series. For a template that you can use to write a complete business plan see Simple Business Plan Template.
hopebayboatdays.comt a BBA in Finance. He is a self-motivated, solution-oriented with a high level of integrity and a team player willing to learn. He has an outstanding knowledge of electronic spreadsheets, financial analysis, equity and debt financing,etc.
Kora imipango y'umutamenwa business yawe izagenderaho Imipango ya business (business plan) ikorwa mu buryo bw'inyandiko. Ni inyandiko igufasha gusobanura intego yawe ndetse n'uburyo uzayigeraho. Ni igice cy'ingenzi gituma business iganda nk'uko yateganyijwe, nta byo gutungurwa.
#hopebayboatdays.com iteganyabikorwa rya business (business plan) Iyo ukoze iteganyabikorwa rya business rikubera nk’igishushanyo mbonera cyangwa ikarita muri business uba utangiye. Kuko igaragaza mu buryo burambuye ibyo uzakenera ngo ubashe gutangira muri ibyo twavuga nk’igishoro,n’amafaranga uzasohora ugura ibikenewe.
Mu mishinga yamaze gutangira ni umushinga wakozwe n’abakobwa aho bakora amakaramu bakayashyiraho ibirango byabo bwite mu gihe umwe mu mishinga itaratangira gukora harimo umushinga wo gushinga ‘Saloon’ izajya isukura imisatsi, inzara by’abanyeshuli biga muri KIM bakishyura bitarindiriye ko bajya gushaka iyo serivisi hanze y’ikigo.Gutangira business plan


text:
Ni byiza gutangira umwaka umuntu afite gahunda y’igitabo kimwe cyangwa byinshi ya soma, kuko bifasha kubishyira muri gahunda yibyo uzitaho. Bishobora kuba ibitabo by ‘abana, urubyiruko ndetse n’abakuze kandi mu ngeri zitandukanye zagufasha kunguka ubumenyi.
Ibi bitabo twabihisemo, ni ibitabo bishya, twasanze mu nzu zibicuruza, mu nzu basomeramo ibitabo n’inzu z’ibyandika hano I Kigali, harimo; Bakame Editions, Librairie Ikirezi, Librairie Caritas, Haepi Bookstore Online, Kigali Public Library, Institut Français du Rwanda , Acasia Book Café hamwe n’ Itsinda rya Nkunda Gusoma ndetse n’abanditsi ubwabo.
Dore ibitabo 22 byo gusoma muri uyu mwaka:
1.Time Management
Igitabo cy’umwanditsi Marshall J.Cooks ,cyanditse mu cyongereza, kivuga ukuntu umuntu yakoresha igihe, kerekana ko ; ukwiriye kumenya iby’ibanze, kugira gahunda, kwirinda gutakaza igihe, kubona umusaruro mwinshi. Mu gitabo avuga ko atari ugukora ibintu byinshi ku isaha ko ahubwo ari ugukora ibintu byiza neza, icyo ukoze ukagikora neza. Ni byiza gutangira kubaho mu buzima ufite gahunda yo gukoresha igihe. Ni igitabo wasanga mu isomero rya Kigali Public Library.
2. Paul Kagame ,un de Gaulle Africain
Ni igitabo cy’umubiligi Philippe Lardinois, cyasohotse tariki ya 19/9/2017,ni igitabo cyanditse mu gifaransa, umwanditsi agereranya ubutwari bwa Nyakubahwa Perezida Paul Kagame n’umufaransa General De Gaulle uzwi cyane mu mateka y’igihugu cy’ubufaransa, aho avuga ukuntu ibihugu by’iyubatse nyuma y’ibibazo , avuga ubufaransa mu 1945 n’u Rwanda 1994. Aba bagabo bombi bakaba bahuriye mu kuba bari bafite intumbero bashaka kugeza ku bihugu byabo. Ni igitabo wasanga mu nzu zicuruza ibitabo; Librairie Ikirezi na Librairie Caritas.
3. Mahoro, A little Girl’s search for Peace.
Igitabo cy’umwanditsi Natasha Karambizi, Mahoro ni umukobwa muto wavukiye mu Rwanda, akaba yari afite imyaka 9 mu w’1994, agerageza kwiyumvisha ibimubaho n’ibiba mu muryango we wari wugarijwe n’amakimbirane y’urudaca.
Mahoro ni inkuru ikora ku mutima, ibabaje ivuga ku mukobwa wari umaze gukura akisanga mu ruvangirirane rw’intambara ebyiri, urwo rujijo rumutera gushaka gusobanukirwa amateka y’umuryango we no kugena urugero rungana iki yakwemerera amateka ye guha umurongo ubuzima bwe bw’ejo Igitabo kiboneka muri Acasia Book Café, Haepi Bookstore Online.
4. Amateka y'u Rwanda
Ni igitabo cyanditswe na Komisiyo y’Ubumwe n‘Ubwiyunge, kivuga ku mateka y’u Rwanda, cyanditswe kugirango abantu bamenye amateka nyakuri kubera ko hari ibyagiye bigorekwa n’ibitavugwaho rumwe kubera impamvu za politiki.Kirimo imbanzirizamateka n’imiturire y’u Rwanda (imyaka 1000 mbere ya Yezu -700 nyuma ya Yezu).U Rwanda kugeza mu 1900, u Rwanda mu gihe cy’ubukoroni, mu gihe cya Repubulika ya mbere n’iya kabiri, mu gihe cya jenoside yakorewe abatutsi n’u Rwanda mu gihe cy’inzibacyuho. Ni igitabo cyamuritswe tariki ya 25/1/2018, gishyikirizwa Ikigo cy’Ingoro Ndangamurage z’u Rwanda , kiri mu ndimi zitandukanye Ikinyarwanda, Igifaransa n’icyongereza. Igitabo kiboneka mu Ngoro Ndangamurage z’u Rwanda.
5. Les oiseaux morts de l’Amerique du Nord
Igitabo cy’umwanditsi w’umufaransa Christian Garcin, ni igitabo kiri mu rurimi rw’igifaransa, kivuga ukuntu mu mujyi Las Vegas habayemo ibibazo by’uruhuri; kunigwa kwa bantu, ibibazo mu muryango. Iki gitabo kiravuga urugendo rwa Hoyt Stapleton, mu kwihangana no kwirengagiza gutekereza burangi. Igitabo kiboneka kuri Institut Français du Rwanda (Kigali Public Library).
6. Rwanda Contre l' Ethnisme
Ni igitabo cy’umwanditsi w’umunyarwanda Rutazibwa Privat cyasohotse 21/1/2018, ni igitabo gihuza inyandiko zirindwi zivuga ku moko mu Rwanda, byasohotse mu myaka 1996-2008. Privat yagize ubushake bwo kuzihuza bugizwe n’ibintu bibiri; Kubungabunga izo nyandiko kubera zimwe zasohotse mu binyamakuru ku buryo bigoye kuzibona , ubundi ni ugusangiza izo nyandiko umuryango nyarwanda. Ni igitabo kiri mu gifaransa, kigaragaza uruhare rwa Kiliziya Gatolika mu kubiba amacakubiri mu banyarwanda. Ni igitabo wasanga mu isomero rya Kigali Public Library no mu nzu icuruza ibitabo Librairie Caritas.
7. Igitabo Rwanda 1896-1959, La Désintégration d’une Nation
Ni igitabo cy’umwanditsi, umunyapolitiki w’umunyarwanda Antoine Mugesera cyasohotse 30/12/2017. Ni igitabo cyanditse mu gifaransa, kivuga kuri virusi y’irondamoko yinjiye mu banyarwanda ikagenda icengera, ikabageza kuri jenoside yakorewe abatutsi mu 1994. Ni igitabo kigaragaza ukuntu abanyarwanda bari bamwe, bavuga ururimi rumwe, bahuje umuco, agakomeza yerekana ukuntu amacakubiri yinjiye mu bana b’abanyarwanda. Igitabo kiboneka mu isomero rya Kigali Public Library, Librairie Caritas n’Ikirezi.
8. Wantwaye Umutima
Ni igitabo cyanditswe na Fabrice Bizumuremyi, kiboneka mu Kinyarwanda. Rwema na Kayitesi bashinze urugo mu byishimo n’umunezero, bidateye kabiri Jenoside yakorewe abatutsi ibabera kidobya. Inganzo ya Rwema imufasha kuba mu bihe bitandukanye. Aririmbira umugore we mu byishimo, amatage yaza agakoresha inganzo avuga agahinda ke. Aho ataniye n’umugore we ahanga agira ati:
Itariki dutana igaruka kenshi
Nkagana agashyamba kuri ka kabuye.
Nabura uturabo n’uturirimbo
Nkararanganya amaso inzira waciye…. Igitabo kiboneka muri Bakame Editions.
9. Un océan, deux mers, trois continents
Igitabo cy’umwanditsi, umuriribyi Wilfried N’Sondé, ni igitabo kivuga k’ubuzima bw’umuntu witwa Nsaku Ne Vunda wavutse mu 1583, ku nkombe z’uruzi rwa Kongo, yari imfubyi, arererwa mu mihango n’imigenzo y’abakurambere, yigishwa n’abamisiyoneri, abatizwa Dom Antonio Manuel.Agirwa amabasaderi wa Bakongo kwa Papa. Uwo musore w’umupadiri uko yasezeye Kongo y’Amavuko, mu rugendo rurerure rwo kugera I Rome mu isi nshya, akagenda mu bwato bwuzuyemo n’abacakara! Ni igitabo kiboneka kuri interineti www.livre.fnac.com
10. Black Pather, A nation under our feet
Igitabo cy’umwanditsi Ta Nehisi Coates agaraza imbaraga z’umwami T’Challa wayoboraga igihugu cya Wakanda, igihugu cyo muri Afurika cyari gikomeye, abaturage bari hejuru y’abandi, bafite ikoranabuhanga, igisirikare gikomeye. Inkuru ikomeza ivuga ku itsinda ry’ibivejuru ry’iterabwoba ryiyita ‘’ Ubwoko’’ ryatangije ubwigomeke ku butegetsi, hanyuma igihugu kizwiho gukoresha ikoranabuhanga rihambaye n’imigenzo ishingiye ku ntwari zivuga imyato kisanga mu midugararo. Kugira ngo iki gihugu gikomeze kubaho kigomba kwisanisha n’uko ibintu bimeze, ariko hakibazwa niba, ubwami bwa Wakanda, byo mu gisekuru kirekire cy’Ibisamagwe by’Umukara, butazahungabanywa n’impinduka?Ubwo bwami bizagenda gute?. Igitabo kiboneka muri Haepi Bookstore Online.
11. Isezero rya Kigeli, Umwami Utagira Amaraso
Ni igitabo cy’umwanditsi, umwarimu muri Kaminuza Prof.Munezero Gasimba F.Saveri, ni igitabo kirimo amagambo avuga ibigwi, gusezera umwami Kigeli V Ndahindurwa watanze/watabarutse Tariki 17 Ukwakira 2016. Umwanditsi agira ati:
Agiye asanga abandi bami
Bamubanjirije gutanga
Dore ko bose bamutegereje
Ngo aze ababwire ibyo asize I Rwanda
Rumwe bahwanya n’isi yose…….
Muri icyo gitabo kandi aharimo amazina n’amashusho y’abami bose bategetse. Ni igitabo kiri mu kinyarwanda. Igitabo kiboneka muri Librairie Caritas.
12.Simbi the Inventor
Ni igitabo cy’umunyarwanda Hirwa Mika, igitabo cy’abana gikozwe mu nkuru y’amashusho, ni igitabo kiri mu cyongereza, kivuga ukuntu Simbi ufite imyaka 13 yabuzwaga n’ababyeyi be kujya kwiga kubera ubukene, ariko Simbi yakoze imirimo itandukanye abika udufaranga twibanze abasha gukomeza amashuri. Byatangaje ababyeyi be ndetse n’abaturanyi. Igitabo kiboneka muri Haepi Bookstore (Online) no muri Acasia Book Cafe.
13. Umwana mu Muryango Nyarwanda 1
Ni igitabo cyanditswe n’Itsinda ry’Ubwanditsi rya Bakame Editions. Ni igitabo cyagenewe abantu bakuru n’urubyiruko, gisobanurira urubyiruko ku buryo bumva neza uburenganzira bwabo n’inshingano bafite mu muryango mugari nyarwanda. Kigenewe kandi ababyeyi n’abandi barezi ngo bafashe abana n’urubyiruko kubahiriza ingingo zivugwa muri iki gitabo. Ku musozo w’igitabo, hari umugereka wa mbere urimo gahunda n’ibikorwa bya Leta y’u Rwanda mu kubahiriza uburenganzira bw’umwana. Ku mugereka wa kabiri hari inyandiko isobanurira abana n’urubyiruko mu nshamake Amasezerano y’Umuryango w’Abibumbye yerekeye Uburenganzira bw’Umwana. Igitabo kiboneka muri Bakame Editions.
14. Les clés d’un parcours réussi
Ni igitabo cyanditswe n’umunyarwanda Uwitonze Marie Chantal uba mu Bubiligi, ni igitabo kiri mu gifaransa, cyamuritswe tariki 30/1/2018, kivuga kubuhamya bw’abantu 28 bateye imbere banyuze mu buzima butandukanye, harimo abanyapolitiki, abikorera bo ku migabane itandukanye y’isi. Igitabo kiboneka kuri www.publier-un-livre.com/fr
15. Wikina n’Urukundo
Igitabo cyanditswe na Bizumuremyi Fabrice, kiboneka mu Kinyarwanda. Inkuru y’umukobwa Kabanyana wakunze abasore babiri icyarimwe, bombi baramukurikirana abura amahoro muri we. Uwo yabeshye urukundo amwihimuraho, naho uwo akunda aba inzirakarengane. Ese kuki umutima w’umuntu waba ikibuga cy’umupira? Igitabo kiboneka muri Bakame Editions.
16. Mars & Venus
Ibitabo by’umwanditsi John Gray asobanura imibanire y’abagabo n’abagore, itandukaniro riri hagati yabo, kumvikana, ko baba hamwe igihe cyose, bose bagira uko bumva ibintu kandi bagatanga ibisobanuro. Igitabo kiboneka muri Librairie Caritas.
17. The Things we do for Love
Ni igitabo cy’umwanditsi Margot Early kivuga ku nkuru y’urukundo rw’abagabo Mary Anne Drew na Gratam Corbett bakundaga umukobwa umwe! Ni nde uzamwegukana? Ni igitabo cy’inkuru y’urukundo kiri mu cyongereza. Igitabo kiboneka muri Librairie Caritas.
18. Kalisa wa Munyantamati
Ni igitabo cyanditswe na Denyse Umuhuza, kiboneka mu Kinyarwanda. Ni igitabo cyagenewe abana, gifite inkuru y’umwana Kalisa ry’Ubwanditsi rya Bakame Editions. Ni igitabo cy’amashusho kigenewe abana bato, kibasobanurira ku buryo bumva neza uburenganzira bwabo n’inshingano bafite mu miryango yabo ndetse no mu muryango mugari muri rusange. Igitabo kiboneka muri Bakame Editions.
19. London-Cape Town-Joburg
Ni igitabo cy’umunyafurikayepfo Zukiswa Wanner, ni igitabo kiri mu cyongereza kivuga ukuntu mu 1994, isi yose yari mu mpinduka, amatora ya mbere ya demokarasi, kwishyira hamwe kwa Nelson Mandela, ibibazo mu bari mubuhungiro, abatari kuzagaruka, abatazigera bagaruka. Tegereza Reba Tegereza. Martin’O Malley ntabwo ari umwe mubazitegereza bagatekereza, yari arangije amashuri y’ibyubukungu mu Bwongereza, afite umugore utwite. Yahisemo kuza ku butaka bw’ababyeyi be, ubutaka yarabonye bwa mbere. Igitabo kiboneka muri Acasia Book Café.
20. Isaro rya Gatatu
Ni igitabo cyanditswe na Kaï Hirwa, kiboneka mu Kinyarwanda n’Igifaransa. Inkuru y’urukundo yagenewe ingimbi n’abangavu ishingiye ku mateka y’urugamba, kera ku ngoma y’ubwami. Umusore Ngoga yagaragaje ubutwari budasanzwe ku rugamba, Gihanga amwemerera kumuhemba amasaro atatu. Amuha abiri amubwira ko agomba kuyakoresha akamuhesha isaro rya gatatu rizahindura ubuzima bwe. Ngoga bizamusaba ubutwari n’umurava kugira ngo abone Isaro rya Gatatu ridasanzwe. Igitabo kiboneka muri Bakame Editions.
21. Pour donner la Mort, tapez 1
Igitabo cy’mwanditsi Ahmed Tiab, kiri mu rurimi rw’igifaransa, kivuga ukuntu mu mujyi wa Marseille 2017, Amashusho yo kwica yacicikanye kuri interineti atanga ibitekerezo byihuse ku rubyiruko byo kwiyemeza kujya muri Daech! Umukomiseri w’Umupolisi wita ku bibazo by’ibiyobyabwenge n’ibibazo by’ingangabitekerezo ya Kisilamu, ibintu ubwe byamureba cyane kubera umukobwa we Mai, Umwangavu utari umeze neza muri iyo minsi kubera gutandukana kwa babyeyi be, aho yabanaga na Papa we. Muri iki gitabo Ahmed aragaragaza uruhurirane rw’ibibazo by’ababyeyi n’abangavu muri iy’isi ya none. Igitabo kiboneka kuri Institut Francais du Rwanda(Kigali Public Library).
22. All These Things Added
Ni igitabo cy’umwanditsi James Allen, umwe mu banditsi bazwi cyane, avuga ko buri bugingo buba bufite inyota yo gushaka gukiranuka. Ariko dushobora kwinjira mu Bwami bw’Imana ari uko turetse kuba ba nyirakigunu no kugendera mu mwijima, twabigeraho dute rero? Binyuze mu kwisuzuma. Kugira ngo turandure kwikunda, tugomba kubanza kumenya ko Bihari. Mu rwego rwo gukunda gusoma, gusangiza ibitabo waba warasomye abandi, igitabo All these Things Added kizasomwa hamwe n’Itsinda rya Nkunda Gusoma, Tariki 26 Gicurasi 2018 kuri Kigali Public Library.


text:
Muhanga: Isoko rya Miliyari 4 rigiye kuzura, ryitezweho gukemura byinshi mu bibazo by’abacururiza murishaje
Mu gihe abacururiza mu isoko rishaje rya Muhanga bavuga ko babangamiwe n’ubujura ndetse no kunyagirwa mu gihe cy’imvura, ubuyobozi bugaragaza ko isoko rishya rya kijyambere ririmo kubakwa ari igisubizo kirambye kuri izi mbogamizi abacuruzi bahura nazo. Urwego rw’abikorera-PSF, arirwo rufitemo imigabane myinshi, ruvuga ko iri soko ari igisubizo, kandi ko amakosa yagiye agaragara ahandi mu itangwa ry’ibibanza atazigera aba kuko bigiye ku byabaye ahandi.
Iri soko rya kijyambere riri kubakwa mu mugi wa Muhanga n’urwego rw’abikorera ku bufatanye n’akarere. Bamwe mu bacuruzi bakorera mu isoko rishaje baravuga ko iri soko niryuzura bazaba basubijwe kuko bizeye ko ryo rizaba rifite umutekano usesuye.
Kimonyo Juvenal umuyobozi w’abikorera mu karere ka Muhanga avuga ko iri soko rizakemura ibibazo byinshi birimo n’akajagali kagaragara mu mugi.
Yagize ati: “Mu byukuri iyo ukorera ahantu heza n’ibyo ukora bigenda neza. Hari abagiye bakorera mu nzu zidakomeye zirimo n’iz’ibiti ari na byo usanga ahanini biha urwaho ubujura, ariko ari soko rizaba ritekanye kandi buri wese azaryibonamo uko ubushobozi bwe buri”.
Kimonyo, avuga kandi ko amara impungenge abatekereza ko ibibanza bizaba bihenze, akavuga ko bazabyitaho cyane ku buryo buri wese abona aho akorera mu buryo bujyanye n’ubushobozi bwe.
Avuga kandi ko mu rwego rwo kwirinda icyabangamira abazakorera muri iri soko, bakoze ingendo shuri mu yandi masoko bakareba amakosa yagiye aba mu gutanga ibibanza aho bikunze kugaragaramo uburiganya, avuga ko kuri bo bazabyirinda.
Iri soko ubuyobozi buvuga ko rigeze ku kigero cya 90% ryubakwa, rizuzura ritwaye asaga miliyari 4 z’amafaranga y’u Rwanda. Uruhare runini mu kubaka iri soko rufitwe n’abikorera aho bafite 85% naho akarere kakagiramo 15%.
Munyaneza Theogene


text:
Umwana ni nk’undi
Abatunenga ngo twabyaye inda z’indaro,nzinduwe no kubabwira ko umwana ari nk’undi.Nta mwana uba mwiza kuko afite se umwemera,nta n’uba mubi kuko yamwihakanye.Kimwe n’uko hari ababana na ba se barutwa n’abatabafite.
Hazagire utwemeza ko aba birirwa basabiriza muri uyu mujyi wose wa Kigali ari ab’ibinyendaro!Harya ubwo niba mu cyaro ari ibinyarukundo(nk’uko nabisomye kuri uru rubuga), kuki urwo rukundo barusiga bakaza kurushakira mu mujyi?
Twebwe rwose hano i Nyamirambo, abo twabyaye nta pfunwe baduteye.Dukora uko dushoboye kose ngo bazabeho neza kuturusha.Kandi dufite amiringiro ko nibakura batazibagirwa ko twabaruhiye.
Baragowe abikora mu nda
Ntidutinya Bagiramenyo; abana bacu turabakunda.Ni na yo mpamvu tudashyigikiye bamwe muri twe bihekura cyangwa bakikora mu nda, ngo uwayibateye yanze kwemera umwana.Ahubwo tugomba kugaragaza ko natwe dushoboye,ko umugore n’abana batabaho ku bw’imbabazi z’umugabo.
Kubera iyo mpamvu,ndasaba bene uru rubuga ngo bazadushakire ubuhamya bw’abana babayeho neza muri rusange « batagira ba se bazwi« .Byazafasha n’abakiri bato gukura bagamije kwigira, aho kuba ba Ngizwenabandi.Kandi burya uwakureze neza aruta umubyeyi gito.
Ntacyadutera kwiheba
Mfite indoto ko umunsi umwe abo bana bacu bazagera aho bicara ku ntebe z’icyubahiro cyangwa bakagira igihagararo giteye ubwuzu.
Icyo gihe bamwe bihishaga bazajya ahagaragara, buri wese ngo « ndashaka umwana wanjye! »
Sibwo umugore abonye umugabo maze Nyirantabwa agahabwa ijambo!Natwe uwo munsi tuzabona akanya ko kwihagararaho bitari ibya cya gihe.Nuko tuti « aho ubyibukiye,ngaho ibwirize nk’umugabo« .Nta no kudukangisha iby’indezo.Mbabwije ukuri,imbere aha,ntakizadutera kwiheba.
NYIRAKAMANA Aïda


text:
Umuryango remezo ugiye gufasha imiryango gukemura bimwe mu bibazo bigaragaramo bitera abana kujya mu buzererezi bwo mu muhanda.
Ibi byatangajwe n’uhagarariye komisiyo y’umuryango muri Arikidiyoseze ya Kigali Musenyeri Havugimana Andre mu nama mpuzabikorwa yahuje komisiyo y’umuryango na Caritas Kigali hamwe n’inzego bwite za reta tariki ya 2/6/2018 bigira hamwe uburyo ikibazo cy’abana bo mu muhanda cya kemuka.
Musenyeri Havugimana atangaza ko umuryango remezo ushyize imbaraga cyane mu gufasha imiryango nyarwanda gukemura ibibazo bigaragaramo birimo amakimbirane, ubukene, ndetse no kuboneza urubyaro ariko cyane cyane kwigisha ababyeyi guhindura imyumvire cyane cyane ku miryango yagaragayemo amakimbirane kuko bizarinda abana benshi kujya kuba inzererezi mu muhanda.
Ikindi nuko inzego bwite za reta zigomba gufasha abana bahoze mu muhanda zibajyana mu bigo ngororamuco kugirango badatinda mu mihanda cyane bigatuma bahindura imico myinshi.
Ati “ dufatanyije twese twabikemura burundu ariko cyane cyane hakabaho kuganiriza iriya miryango irangwamo ibibazo ikabifashwamo n’imiryango remezo”.
Iki kibazo ariko ikigo cy’Abadacogora n’Intwari cya Caitas ya Kigali yakinjiyemo kuva mu mwaka wa 1984 uhangana no gukemura bino bibazo ibinyujije mu nzira nyinshi ariko cyane gushakira imibereho myiza abana bo mu muhanda.
Padiri Twizeyumuremyi Donatien umuyobozi wa Carits Kigali avuga ko iki kibazo bagishakiye umuti babicishije mu nzira 4 ariko nticyakemuka burundu.
Icyambere ni ugukura abana ku muhanda no kubitaho no kubasubiza mu muryango, mu mashuri no kubafasha kwiteza imbere no gufasha imiryango yagezweho n’ikibazo hagamijwe guhindura imyumvire, kubatera inkunga zo kuwufasha kwiteza imbere.
Avuga ko impamvu y’iyi nama nyunguranabitekerezo ari ukugirango harebwe ubufatanye hagati y’inzego zose ku buryo abana batakongera kugaragara mu muhanda kubera ibibazo biri mu miryango yabo.
Ati “ iyo duhuriye hamwe tukajya inama y’icyo tugomba gukora tubonera hamwe igisubizo kandi gushyira hamwe imbaraga bizadufasha twese kurangiza iki kibazo cy’abana bo mu muhanda.
Padiri avuga ko bazakorera ubuvugizi abana bacikiza amashuri kuko bashobora kujya mu muhanda, maze hakagira ibibakorerwa bidatinze ndetse no gufatanya mu kugira inama ababyeyi ku ruhare bafite mu burere bwiza bw’abana babo no mu guherekeza ingo mu byiciro byazo, izifite ibibazo zikitabwaho by’umwihariko.
Hazabaho gufatanya kwa Caritas na Komisiyo y’umuryango mu gukurikirana no kubungabunga imibereho y’abana bugarijwe no kujya mu muhanda no gukorera ubuvugizi abana bakuwe mu buzima bwo mu muhanda ku mashuri bigaho, abayobozi b’inzego z’ibanze bakajya batanga ibyemezo bituma boroherezwa ku mashuri.
Akomeza avuga ko bazegera ababyeyi bagaragaje intege nke mu mibanire yabo n’abafite abana bagiye mu muhanda bakabagira inama.
Kujya habaho inama zihoraho zihuza ubuyobozi bwa Caritas n’abayobozi b’imiryango y’Agisiyo Gatolika n’imiryango mishya kugirango harebwe aho bageze batera intambwe mu gukemura iki kibazo cy’abanabo mu muhanda.
Rukwavu Honore ushinzwe imibereho myiza mu murenge wa Nyakabanda wari witabiriye iyi nama mpuzabikorwa avuga ko inzego za reta zigiye gushyira imbaraga gufatanya na Caritas Kigali ndetse na Komisiyo y’umuryango gufasha abana kudasubira mu buzima bwo mu muhanda.
Icyo bazakora nk’inzego za reta nuko abana bose bazabona bari mu muhanda mu gihe cy’amasomo bazabafata bakabakura mu muhanda bamwe bakajyanwa mu bigo ngorora muco.
Ku bana bajya gusaba bataha mu ngo z’iwabo avuga ko bazakora ubukangurambaga kugirango batawusubiramo.
“Tugiye gukurikirana uburyo bano bana bagomba gucika mu muhanda iki kibazo kigakemuka burundu ariko tuzajya tunaganiriza ababyeyi binyuze mu mugoroba w’ababyeyi” Rukwavu.
Iyi nama mpuzabikorwa yasojwe hemejwe ko imiryango yitangira ubutumwa bwa Kiliziya yashyiraho abakangurambaga babishoboye bunganira abandi bari basanzwe batanzwe na serivice y’urubyiruko muri Arikidiyosezi kandi bagakorana ubunararibonye mu guherekeza umuryango wagaragayemo ibibazo n’ibyiciro by’abawugize.


text:
Ndabibabwiye: umuntu wese uzanyemera mu maso y’abantu, Umwana w’umuntu na we azamwemera imbere y’abamalayika b’Imana. Naho uzanyihakana mu maso y’abantu, na we azihakanwa imbere y’abamalayika b’Imana. Kandi nihagira uvuga Umwana w’umuntu nabi, azagirirwa imbabazi; ariko natuka Roho Mutagatifu, ntazagirirwa imbabazi.
Mu gihe bazabajyana mu masengero imbere y’abacamanza n’abategetsi, ntimuzibaze uko muziburanira, n’amagambo muzavuga, kuko icyo gihe Roho Mutagatifu ari we uzababwiriza icyo mukwiye kuvuga.»


text:
ijambo ry’imana hamwe na Pst Desire HABYARIMANA | Amateraniro yo ku Cyumweru tariki ya 17/10/2021
“Kugaruka Gushima Imana no Kuyihindukirira nibyo Biyinezeza” hamwe na Donath MUNYANEZA 07/02/2021
“Dushake ubwenge busumba ubundi bwenge”. Ijambo ry’Imana hamwe na Pst Julius NGENDAHAYO 25/10/2020
Sermon September, 20 2020 Zaburi 23 Umwami Dawidi uwo tuzi ko ari inshuti y’Imana akaba n’intwari muri Bibliya yagiye ahura n’ibimubuza amahoro inshuro nyinshi. Muri Zaburi ya 22 ibanziriza iyo dusomye nuyisoma urasanga ko harigihe yigeze kugera abona Imana imubaye kure umurongo wa 2 aravuga ngo “ Mana yanjye,...
Itangiriro 37,1-4,12-28; [Zaburi 105,1-6,16-22]; Abaroma 10,5-8; Matayo 14,22-33 Theme: kwizera niyo maso atwereka ko Kristo ari kumwe natwe. Kuva umuntu yava muri Edeni kugera uyu munsi ubwo ndavuga abigihe cy’isezerano rya kera natwe abigihe cy’isezerano rishya umuntu akomeza kuba umwe, dutekereza kumwe twibwira kumwe, tuyoba kumwe tugarurwa kumwe ntidutandukanye cyane...
Intego:”Kugaragaza Ibiranga Urukundo Nyakuri” Igice: Abakorinto 13:4-11 Intangiriro: Ururwandiko rwambererw’ Abakorinto rwanduitse na Paulo mu mwakawa 55 nyuma yuko umucyo uvuye mu ijuru uvira isi kandi uwo mucyo wari Yesu Christo. Paulo rero yanditse ururwandiko ari Efeso muri 55. Korinto wari umurwa umeze neza, kandi muri icyogihe wari wo mugi...
Sermon August 2, 2020 Zaburi 148: Yesaya 63, 7-9; Luka 17, 11-19 Kucyumweru cyo hirya ubwo ndavuga icyumweru cya tariki ya 19/07/2020 nibwo amatorero yari yemerewe kongera gukora amateraniro nyuma y’amezi atari make amateraniro atemewe kubera kwirinda kwandura corona virusi. Kuricyo cyumweru natwe abakrsito ba paruwase ya Remera kicukiro twari...
Sermon July 19, 2020 1 Abakorinto 12, 12-30 Uyu munsi nifuje ko tugaruka k’ Ubumwe bw’umubiri wa Kristo, ariryo torero ( ni ukuri numva mu mutima wanjye nkunda Itorero rya Kristo). Iri jambo mukuri ntiryoroshye kuryigisha muri kigihe. Kuvuga ubumwe bw’abakristo. Ubumwe bw’Itorero. Iyo umuntu avuze ubumwe abantu benshi bashobora...
Intego “Inzu zose zizangwa ariko izubatse kuri yesu zizakomera kandi zigumeho”Ijambo ry’Imana ku Cyumweru tariki ya 12/07/2020 Hamwe na MUNYANEZA Donath
Sermon Categories
- Uncategorized (5)


text:
Yanditswe na UMUHIRE Valentin
Nyuma y’imyanzuro y’umwiherero wa 17 w’abayobozi b’Igihugu yatangajwe ejo ku wa gatanu tariki ya 21 Gashyantare 2020 igatangaza umwanzuro wo gukuraho ibintu byo kwimura abanyeshuri kandi badafite amanota ahagije,Minisiteri y’Uburezi yahise itangaza amabwiriza mashya agenga uburyo bwo kwimura,gusibiza,kwirukanwa no guhindurirwa ishuri.
Minisitiri w’Uburezi Dr Eugene Mutimura mu mwiherero wa 17
Ni amabwiriza ya Minisitiri No 001/MINEDUC/2020 yo ku wa 21/02/2020.
Muri ayo mabwiriza hagaragaramo ishyirwaho ry’akanama gashinzwe kwimura,gusibiza no kwirukana abanyeshuri ndetse bakanagaragaza uburyo bizajya bikorwamo hashingiwe ku byiciro abanyeshuri bigamo.
Minisitiri w’Uburezi kandi yanahise yandikira abayobozi bw’Uturere atanga amabwiriza yo guhita bashyira mu bikorwa ayo mabwiriza.
Muri iyo baruwa VALUENEWS ifitiye kopi Minisitiri w’Uburezi Dr Mutimura Eugene aragira ati” nshingiye ku mabwiriza agenga kwimura,gusibiza,kwirukanwa no guhindurirwa Ikigo ya Minisitiri w’Uburezi yo ku wa 21 Gashyantare 2020,ndasaba abayobozi b’ibigo by’amashuri guhagarika imigirire yo kwimura abanyeshuri badafite amanota abemerera kwimuka ahubwo bagashyirwa ingufu mu buryo bwo kwimura abanyeshuri babifitiye ubushobozi hagamijwe kwimakaza ireme ry’Uburezi ku nzego zose z’imyigire.”
Umwanzuro wa 10 w’umwiherero wa 17 w’Abayobozi wabaye kuva tariki ya 16 kugeza ku ya 19 Gashyantare uvuga kuri iki kibazo.Ugira uti”guhagarika umuco wo kwimura abanyeshuri batatsinze ( promotion automatique) hagamijwe kwimakaza ireme ry’Uburezi.


text:
Jya wimenyereza kwiyiriza ubusa
Yanditswe na: Ubwanditsi
2021-10-01 06:46:00
Ni uko bamaze kubatoraniriza abakuru mu matorero yose, basenga biyiriza ubusa, babaragiza Umwami Yesu uwo bizeye (Ibyak 14:23)
Imwe muri gahunda ugomba kwitoza, ni ukugira ibihe byo gusenga no kwiyiriza ubusa. Iyo mvuze kwiyiriza ubusa, birenze gusa gusiba kurya; bigomba kugendana no gusenga.
Iyo usenze ukiyiriza ubusa, uba utoza umwuka wawe kumva. Uretse ibyo abantu benshi bibwira, gusenga no kwiyiriza ubusa ntabawo ari uburyo bwo kwemeza Imana gukora ikintu runaka; ahubwo ni umwitozo wo mu mwuka ukugirira umumaro wowe ubwawe.
Hari umuntu wigeze kumbaza ati ‘Ukora iki iyo ushaka kwiyiriza hanyuma ugasonza?’ Aho ni ho igitekerezo kiri! Ugomba gusonza maze ukanga kurya! Bigufasha guha ikinyabupfura na gahunda umubiri wawe, maze bigatera umwuka wawe kuyobora. Mu bihe nk’ibyo, biba bikoroheye kwakira ibyo Imana ishaka kukubwira.
None, ni gute wiyiriza? Mbere na mbere, fata umunsi udafiteho imirimo myinshi cyangwa abashyitsi biguhuza. Hariho abantu bashaka ibintu byinshi bahugiramo kugira ngo batumva inzara kugeza isaha yo gufunguriraho! Ntugakore gutyo.
Icara hasi imbere y’Imana, fata Bibiliya yawe, ibitabo by’Imana n’amakasete byo kumva. Bika ibinyamakuru n’ibindi bitabo. Zimya telephone yawe na televiziyo. Fata igihe cyo kuvuga mu ndimi no gusenga. Mubyukuri niba hari umusaruro ukeneye ushobora kuzanwa gusa n’amavuta y’Imana, ugomba kujya wiherera rimwe na rimwe muri ubu buryo.
Isengesho
Data mwiza, ndagushimiye kubwo kunyigisha uyu munsi ku mumaro wo gusenga no kwiyiriza. Mfasha kwitoza iyi gahunda kuko nzi ko nzasarura mo byinshi mu mwuka. Urakoze mu izina rya Yesu. Amen!
[email protected]


text:
Inama 9 Zo Gukomeza Ibisuko
Abagore benshi basukisha umusatsi kugirango bafate ikiruhuko cyo gusokoza, kudefiriza n’ibindi bintu byangiza kandi bica umusatsi. Uko byagenda kwose – Mwari nawe mutegarugori, nyamuneka uracyakeneye kwita ku bisuko no kubungabunga umusatsi wawe wasukiyeho. Niba ubyitayeho neza, bizaramba kandi bikuze umusatsi wawe. Kurikiza izi nama 9 zikurikira:
Shyiramo agatambaro nijoro
Ikigaragara ni uko imisatsi yawe ikiri myiza – ariko mbere yo kuryama, ugomba gufunga imisatsi, ugashyiramo agatambaro cyangwa umwenda. Ibi bizafasha umusatsi kuguma umeze neza nkuko wahoze mbere. Na none, uko iminsi ishira umusatsi wawe utangira gukura kandi umusatsi mushya ugomba gutwikirwa iyo uryamye.
Icyitonderwa: Gufunga imisatsi bigomba gukorwa waba ufite imisatsi cyangwa usutse.
Koresha agatambaro cayngwa umwenda w’umusego
Niba udafite igitambaro, ushobora gukoresha umwenda w’umusego umusego, uko mbyumva ndumva aribyo byakorohera. Iyo dusinziriye, rimwe na rimwe igitambaro gishobora kugwa icyo gihe wakoresha umwenda w’ umusego, ushobora gukoreshwa nk’uburyo bworoshye. Igitambaro cyangwa umwenda w’umusego birinda umusatsi gufatana no kujagarara.
Kumesa mu bisuko
Benshi bafite umuco mubi wo kumara ibyumweru batameshe imisatsi yabo ariko uburibwe buterwa n’umwanda bishobora kukubabaza rwose bigatuma ushaka kubikuraho igihe kitageze. Niba kandi udashaka ko imisatsi yawe inuka yimesemo.
Ibisuko bigomba kumeswamo byibura buri byumweru 2 kubw’ ukwiyongera kw’ibyuya n’ibindi byose ukoresha nk’amavuta, bishobora kwangiza umusatsi wawe. Amakuru meza n’uko utagomba kwinika imisatsiyawe mu mazi. Inzira yoroshye ni ukugabanya umusatsi mo ibice, hanyuma ugahanagura mu mutwe hamwe n’igitambaro gitose gisukuye kiriho isabune. Hanyuma wumutse umusatsi nyuma usigemo amavuta yabigenewe.
Ongera usubiremo imbere
Ntamuntu n’umwe ushobora kugumishaho ibisuko bye mu gihe cyose byashaje. Twese tuzi ko imbere ariho hatangira gusaza kuruta hagati cyangwa inyuma. Aho kugirango ukureho byose kuko imbere byashaje, kuki utahambura imbere gusa ukongera ugasuka imbere gusa? Bizongera kugaragara nk’ibishya!
Amavuta yo gusigamo
Gusiga amavuta n’ingirakamaro mu gutezimbere umusatsi mu gihe umusatsi wawe uboshye. Amavuta akuraho imvuvu, guhinda no gutuma umusatsi wawe urabagirana. Kora ibi gatatu mu cyumweru – fata amavuta yagenewe imisatsii, uyashyire ku rutoki hanyuma usage neza mu mutwe. Amavuta amwe ushobora gukoresha ni; Amavuta ya Jojoba, amavuta y’igiti cyicyayi, amavuta ya peppermint, amavuta ya cocout, amavuta ya castor n’andi.
Ntugumane ibisuko igihe kirekire
Nyamuneka ntugatunge ibisuko byawe amezi arenze 2. Ibi biterwa nuko imikurire y’imisatsi yawe mishya irakura hanyuma igacika. Uburyo bwiza ni ukubirekeraho igihe gito, igihe kirenze amezi 2, ushobora gusanga umusatsi waracitse.
Irinde guhambira ibisuko cyane
Guhambira imisatsi yawe cyane, bishobora kwangiza imisatsi yo ku mpande ndetse n’imbere ugapfuka. Ibi biterwa n’uko umusatsi wawe uhora ukururwa cyane.
Rinda imisatsi yawe yo mu masoso
Imisatsi yawe yo mu masoso ndetse n’imisatsi y’imbere (Baby hair) iroroshye cyane. Mu gihe wasutse ntiwakayisutse kuko iyo ukuruye cyane yacika cyangwa igapfuka. Niba ibisuko byawe bitangiye kukubabaza cyane cyangwa hajemo udusebe icyo ni ikimenyetso cyo kubibohora cyangwa kubikuraho.
Gusiga amavuta mu musatsi
Gushyira mavura mu mutwe birinda umusatsi kumagara ngo ucike. Bitera umusatsi guhorana ubuhehere. utera uruvange rw’amazi n’amavuta karemano wahisemo urugero: Amavuta ya cocout buri munsi kugirango agire neza umusatsi.
Leave a Reply
Ba uwambere gutanga ibitekerezo.


text:
Hashize ibinyejana byinshi abatuye Isi yose by’umwihariko abafite imyizerere ya Gikirisitu bizihiza Noheli, Umunsi Mukuru Ngarukamwaka uba ku wa 25 Ukuboza, ukitirirwa ivuka rya Yesu Kirisitu.
Tuvuze umunsi witirirwa ivuka rya Yesu kuko mu kuri nta wuzi neza umunsi nyawo yavukiyeho. Nubwo witirirwa ivuka rya Yesu, wizihizwa n’abafite imyizerere ya Gikirisitu ariko hari n’amatorero n’amadini menshi atawemera akavuga ko nta n’impamvu yo kuwizihiza.
Ku rundi ruhande ariko hari abatemera Yesu bafata Noheli nk’umunsi mukuru utuma babona umwanya wo gusangira no gusabana n’incuti n’abavandimwe cyane ko mu bice bitandukanye ku Isi Leta nyinshi ziwufata nk’uw’ikiruhuko.
Muri rusange haba abemera Yesu Kirisitu nk’Umwana w’Imana bakaba bafite imyizerere ya Gikirisitu ituma bitwa abakirisitu, haba n’abatamwemera nk’umwana w’Imana ariko bemera ko Noheli iba ku wa 25 Ukuboza buri mwaka, abenshi ntibazi impamvu nyayo n’uburyo nyabwo byo kuyizihiza.
Ibi bituma Noheli bayifata nk’umunsi mukuru wo kunywa no kurya, kwambara imyenda mishya, umunsi incuti zisohokera ku mucanga no ku mazi n’ahandi hantu h’ubwiza nyaburanga, ugatuma abakora ubushabitsi binjiza amafaranga menshi, imihanda igatamirizwa amatara afite amabara atandukanye, inzu zikarimbishwa ibirugu n’andi mashusho afitanye isano na Noheli, abanywa agasembuye bagasoma agahagije, utubyiniro n’inzu z’imyidagaduro bikabona abazigana benshi n’ibindi.
Noheli ni umunsi rimwe na rimwe utwara ubuzima bw’abantu kubera impamvu zitandukanye zirimo impanuka ziterwa no gutwara ibinyabiziga abantu basinze, ni umunsi usiga imiryango myinshi iri mu madeni uruhuri, abiganjemo abangavu batwara inda zitateganyijwe bakiyongera, ugasiga ibikomere byinshi mu miryango itandukanye.
Ibi byose bigaragaza ko abizihiza Noheli batazi impamvu yayo n’uburyo nyabwo bwo kuyizihiza kuko Yesu ubwe yivugiye ko yazanywe no kugira ngo “abantu babone ubugingo ndetse ubugingo bwinshi.”
Byaba bitangaje kwibuka uwazanywe no kugira ngo abantu babone ubugingo bwinshi biba intandaro yo kububura.
Amateka ya Gikirisitu agaragaza ko Noheli yatangiye kwizihizwa ku wa 25 Ukuboza 336 mu Bwami bw’Abami bw’Abaroma ku Ngoma y’Umwami w’Abami witwaga Constantine ari nawe wabaye uwa mbere wemeye kuyoboka ubukirisitu.
Abasesenguzi n’abigisha b’ubutumwa bwiza bwa Yesu Kirisitu bavuga ko n’ubwo Constantine yabaye uwa mbere wemeye ubukirisitu, ni na we wabaye umwanzi wa mbere wabwo kuko yarabuyobotse ariko ntibwamuhindura ahubwo aba umuyoboro ukomeye wo kugoreka amahame menshi bwagenderagaho.
Dufashe urugero, yafashe umunsi wo gusenga uva ku wa gatandatu ujyanwa ku cyumweru, umubatizo wo mu mazi menshi uhindurwa uwo ku gahanga kandi ibi byari bifitanye isano n’imyemerere ya gipagani y’Abaroma.
Nubwo itariki ya 25 Ukuboza, ihurirwaho na benshi ariko impamvu y’iyo tariki ivugwaho mu buryo butandukanye.
Izi ni zimwe mu mpamvu zivugwa ku kuba Noheli yizihizwa kuri uwo munsi; impamvu ya mbere ni uko bamwe bavuga ko umunsi Mariya yahabwaga ubutumwa na Malayika Gabriel bwo kubyara Yesu hari ku wa 25 Werurwe bikaba bisobanuye ko niba yarahise asama inda y’umwuka yaba yarabyaye ku wa 25 Ukuboza nyuma y’amezi icyenda.
Impamvu ya kabiri ni uko mu muco w’Abaperesi bagiraga umunsi mukuru bitaga "Yalda night" usobanura "Ijoro ryo kuvuka" wabaga ku wa 25 Ukuboza aho imiryango n’incuti bateraniraga hamwe bakarya bakanywa basa nk’abaterekera imana y’urubyaro; abakirisitu bo muri icyo gice bahisemo kujya bizihiza umunsi w’ivuka rya Yesu ku munsi abandi bari kwizihiza "Yalda night".
Impamvu ya gatatu ni uko ku wa 25 Ukuboza habaga iminsi mikuru (sol invicu/Solstice) y’imihango y’Abaroma yo kwibuka ivuka ry’imana yabo idatsindwa ari yo zuba (Sun) ndetse ni na wo munsi bahaga icyubahiro imana y’ubuhinzi bitaga Saturn, mu rwego rwo kutagaragaza kwigumura ku mihango y’abakurambere no kwamamaza ivuka rya Yesu mu cyimbo cy’ibigirwamana, abakirisitu bahisemo kujya bazihiza Umunsi w’Ivuka rya Yesu mu gihe abandi bizihiza Solstice na Festifal of Saturnalia.
Impamvu ya kane ni uko ku wa 25 Ukuboza, aho itorero rya mbere, bizihizaga Umunsi Mukuru bitaga Epiphany (Guhishurwa k’umwana w’Imana) aho bizihizaga umunsi abanyabwenge bagiye kureba Yesu n’uwo yabatirijweho.
Impamvu ya gatanu ni uko ku wa 25 Ukuboza, Abayahudi bagiraga umunsi mukuru w’umucyo bitaga HANUKKH, abakirisitu b’Abayahudi batangiye kujya bawizihizaho umunsi w’ivuka rya Yesu kuko bavugaga ko ariwe mucyo w’Isi.
Uretse izi mpamvu tuvuze n’izindi zose tutavuze usanga nta yigaragaza neza impamvu yatumye Noheli yizihizwa ku wa 25 Ukuboza ngo itange umucyo ku mpamvu nyayo yo gutuma abatuye Isi bibuka kandi baha agaciro ivuka rya Yesu.
Impamvu nyayo yo kwizihiza ivuka rya Yesu iri mu magambo Imana yabwiye inzoka (Satani), ubwo yari imaze gutuma umuntu atakaza gukiranuka kw’Imana.
Mu Itangiriro 3:15, Bibiliya igira iti “Nzashyira urwango hagati yawe n’uyu mugore no hagati y’urubyaro rwawe n’urwe, ruzagukomeretsa umutwe na we uzarukomeretsa agatsinsino.’’
Impamvu ya mbere yo kwibuka ivuka rya Yesu ku bakirisitu no ku Isi yose ni uko ‘urubyaro rw’umugore rwari rubonetse’, impamvu ni uko uwamazeho imirimo ya Satani yerekanywe.
Yohana yabivuze agira ati “Ukora ibyaha ni uwa Satani, kuko uhereye mbere na mbere Satani akora ibyaha. Ibyo Umwana w’Imana yerekaniwe ni ibi: ni ukugira ngo amareho imirimo ya Satani.’’ (1 Yohana 3:8).
Impamvu ya gatatu ni uko Adamu utanga ubugingo yabonetse. Pawulo yabivuze agira ati “Nuko rero, ubwo igicumuro cy’umuntu umwe cyateye ko abantu bose bacirwaho iteka, ni na ko icyo gukiranuka cyakozwe n’umuntu umwe cyahesheje abantu bose gutsindishirizwa, bagahabwa ubugingo." (Abaroma 5:18).
Impamvu ya kane ni uko Imana yaje kubana natwe yambaye umubiri w’umuntu ariko ifite kamere yayo yo gukiranuka. Yesaya yabihanuye agira ati “Dore umwari azasama inda kandi azabyara umuhungu, Azitwa Imanweli", risobanurwa ngo"Imana iri kumwe natwe". (Yesaya 7:14, Matayo 1:23).
Impamvu ya gatanu ni uko uzakiza abantu ibyaha yabonetse. Malayika Gabriel yabibwiye Yozefu agira ati “Azabyara umuhungu uzamwite YESU, kuko ari we uzakiza abantu be ibyaha byabo.’’ (Matayo 1:21)
Uburyo nyabwo bwo kwizihiza Noheli, si ukurya neza, si ukwambara neza, si ugukora ibitaramo n’ibindi bifitanye isano no kwinezeza cyangwa kwibuka imihango n’imigenzo ya ba sogokuruza ahubwo ni ukwamamaza ubutumwa bwiza.
Yesu Kirisitu we yarabyivugiye agira ati “Umwuka w’Uwiteka ari muri njye, ni cyo cyatumye ansigira, kugira ngo mbwirize abakene ubutumwa bwiza. Yantumye kumenyesha imbohe ko zibohorwa, n’impumyi ko zihumuka, no kubohora ibisenzegeri, no kumenyesha abantu iby’umwaka Umwami agiriyemo imbabazi." (Luka 4:18;19).
Akomeza agira ati “Nuko Yesu arabegera avugana na bo ati ‘Nahawe ubutware bwose mu ijuru no mu Isi. Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose. Kandi dore ndi kumwe namwe iminsi yose kugeza ku mperuka y’Isi." (Matayo 28:18-20)
Urinzwenimana Mike


text:
Nuko Yezu yerekeza amaso ku bigishwa be, maze aravuga ati
«Murahirwa mwe abakene, kuko Ingoma y’Imana ari iyanyu.
Murahirwa mwe mushonje ubu, kuko muzahazwa.
Murahirwa mwe murira ubu, kuko muzaseka.
Murahirwa igihe cyose abantu babanga, bakabaca, bakabatuka, bakabahindura ruvumwa, babaziza Umwana w’umuntu. Icyo gihe muzishime kandi munezerwe, kuko ingororano yanyu ari nyinshi mu ijuru. Nguko uko ababyeyi babo bagenzerezaga abahanuzi.
Ariko muragowe mwe bakungu, kuko mwashyikiriye imaragahinda yanyu.
Muragowe mwe mwijuse ubu, kuko muzasonza.
Muragowe mwe museka ubu, kuko muzarira, mukaganya.
Muragowe igihe cyose abantu babavuga neza, kuko ari uko ababyeyi babo bagenzerezaga abahanuzi b’ibinyoma.


text:
Inkunga iterwa inkiko z’ibihugu
Abayobozi bo mu nzego za Reta n’iz’ubucamanza bo mu Rwanda, izo mu bihugu biri mu cyahoze ari Yugosilaviya, cyangwa mu bindi bihugu, bashobora gusaba inkunga Ibiro bya Porokireri wa MICT (OTP) cyangwa Ibiro bya Gerefiye. Muri rusange, Ibyifuzo nk’ibyo birebana n’imanza zaburanishijwe na TPIR, TPIY cyangwa MICT, cyangwa bikaba byerekeye iperereza cyangwa imanza ziburanishwa mu gihugu iki n’iki.
Icyitonderwa: Inkunga zisabwa ubusanzwe ziba ziri mu byiciro bikurikira, kandi bishobora gutangwa mu izina ry’inzego z’ubutabera cyangwa iza Reta hashingiwe ku Ngingo ya 28 ya Sitati ya MICT.
Ikindi kandi, Ingingo ya 86(H) y’Amategeko Agenga Imiburanishirize n’Itangwa ry’Ibimenyetso ya MICT yemerera abatangabuhamya cyangwa abakorewe ibyaha barindiwe umutekano hakurikijwe ingamba zashyizweho na TPIR, TPIY cyangwa na MICT gusaba Perezida ko izo ngamba zavanwaho, zahindurwa cyangwa zakongerwa. Ababuranyi baburanira mu rundi rukiko na bo bashobora, iyo babyemerewe n’urwego rw’ubucamanza rubifitiye ububasha, gusaba ko hahindurwa ingamba zo kurinda umutekano zemejwe hashingiwe ku Ngingo ya 86(H).
Ibindi byifuzo bitanzwe n’abantu ku giti cyabo ntibifatwa nk’ibyifuzo bisaba inkunga. Amakopi y’inyandiko zitari ibanga zirebana n’imanza ashobora kuboneka ku mbuga za interineti no mu bubiko bwa eregitoroniki bya TPIR, TPIY na MICT.
Ibyifuzo bisaba inkunga byoherezwa mu Biro bya Porokireri
Abayobozi bo mu nzego z’ubucamanza n'iza Reta barimo gukora iperereza no gukurikirana ibyaha by’intambara, ibyaha byibasiye inyokomuntu, cyangwa jenoside bashobora kugana Ibiro bya Porokireri wa MICT basaba inkunga yerekeranye n’amakuru yaba yarakusanyijwe na Porokireri wa TPIY, uwa ICTR cyangwa uwa MICT. Ibyo byifuzo bishobora kugezwa ku Biro bya Porokireri i Lahe cyangwa Arusha.
Amabwiriza ya Porokireri No 2 (2013) ku byifuzo by’abategetsi bo mu bihugu cyangwa by’imiryango mpuzamahanga bisaba inkunga Porokireri
Ibyifuzo bitanzwe hashingiwe ku Ngingo ya 86(H) n’iya 87 z’Amategeko Agenga Imiburanishirize n’Itangwa ry’Ibimenyetso
Usaba inkunga hashingiwe ku Ngingo ya 86(H) n’iya 87 z’Amategeko Agenga Imiburanishirize n’Itangwa ry’Ibimenyetso yandikira Perezida kandi amabaruwa agatangwa hakurikijwe Amabwiriza ngengamikorere ku itangwa ry’inyandiko mu Rwego Rwashyiriweho Inkiko Mpanabyaha Mpuzamahanga.
Ibyifuzo byohererejwe Perezida hashingiwe ku Ngingo ya 86 n’iya 87 z’Amategeko Agenga Imiburanishirize n’Itangwa ry’Ibimenyetso bigomba guherekezwa n’ifishi yabugenewe, yujujwe hakurikijwe amabwiriza yatanzwe.
Ibyifuzo bisaba inkunga byoherezwa mu Biro bya Gerefiye
Ibindi byifuzo byose bishobora koherezwa mu buryo butaziguye mu Biro bya Gerefiye Arusha cyangwa i Lahe.
Muri rusange, abasaba inkunga baba bifuza guhabwa:
Amakopi y’inyandiko zitari ibanga zirebana n’imanza zo muri TPIY, TPIR cyangwa MICT yemejwe ko ahuye n’umwimerere
(Ahanini izi nyandiko ziba zirimo inyandikomvugo z’iburanisha, amajwi n’amashusho byafashwe [mu iburanisha], ibimenyetso gihamya, ibyifuzo, amategeko, inyandiko z’imanza, n’ibindi).
Ibyifuzo byoherezwa mu Biro bya Gerefiye bigomba kandi kuba bikubiyemo amakuru akurikira:
- Izina ry’uwatanze icyifuzo n’urwego rubifitiye ububasha rukora iperereza cyangwa ruburanisha;
- Ububasha bwa MICT bwo kubahiriza icyo cyifuzo;
- Ibisobanuro birambuye birebana n’icyo cyifuzo (amakuru nk’ayo agomba kubamo izina na nomero by’urubanza, itariki umutangabuhamya yatangiyeho ubuhamya, izina ry’umutangabuhamya cyangwa irihimbano yahawe mu rubanza, nomero y’ikimenyetso gihamya, umuburanyi wagitanze, itariki cyakiriweho, igisobanuro cy’icyo kimenyetso gihamya);
- Impamvu nyayo iyo nkunga isabwa;
- Gusobanura igihe ntarengwa inkunga ikwiriye kuba yatangiwe;
- Andi makuru yose yakenerwa kugira ngo icyifuzo kibashe gusuzumwa; na
- Kugaragaza ko iyo baruwa itanzwe nk’icyifuzo.
Uretse gusa iyo bitegetswe ukundi n’Umucamanza umwe rukumbi cyangwa n’Urugereko rwa MICT, icyifuzo kidakurikije ibisabwa byavuzwe haruguru gishobora gusubizwa uwagitanze kugira ngo atange amakuru y’inyongera MICT ibona ko akenewe.
Uretse gusa iyo bitegetswe ukundi n’Umucamanza umwe rukumbi cyangwa n’Urugereko rwa MICT, Ibiro bya Gerefiye ni byo bigena uburyo usaba inkunga agaragaza ko icyifuzo cye ari nyakuri cyangwa imvaho.
Uretse gusa iyo byumvikanyweho n’Ibiro bya Gerefiye cyangwa byemejwe n’Umucamanza umwe rukumbi cyangwa Urugereko rwa MICT bakabitegeka ukundi, amafaranga azakenerwa kugira ngo icyo cyifuzo gishyirwe mu bikorwa azatangwa na MICT; iyo amafaranga agomba kugenda kuri icyo cyifuzo ari menshi cyane cyangwa adasanzwe, uwatanze icyifuzo gisaba inkunga ni we uyatanga.
Uretse gusa iyo byumvikanyweho n’Ibiro bya Gerefiye cyangwa byemejwe n’Umucamanza umwe rukumbi cyangwa Urugereko bya MICT bakabitegeka ukundi, Ibiro bya Gerefiye nibyo bigena igihe ntarengwa cyo gusubirizamo icyifuzo. Usaba inkunga ashobora gusaba ko icyifuzo cye cyitabwaho mu buryo bwihuse; ariko icyo gihe agomba kugaragaza impamvu icyo cyifuzo cyihutirwa.
Guhindura ingamba zo kurinda umutekano
Nk’uko biteganywa n’Ingingo ya 86 (H), Umucamanza cyangwa Inteko y’abacamanza yo mu rundi rukiko rwaregewe, ababuranyi mu rundi rukiko babyemerewe n’urwego rw’ubucamanza rubifitiye ububasha, cyangwa uwakorewe icyaha cyangwa umutangabuhamya urindiwe umutekano hakurikijwe ingamba zashyizweho na TPIY, TPIR cyangwa MICT, bashobora kugeza icyifuzo cyabo kuri Perezida wa MICT gisaba ko izo ngamba zivanwaho, zihindurwa cyangwa zongerwa.
Mu bisabwa hashobora kuba harimo ibyifuzo byo kubona inyandiko z’ibanga zerekeye imanza, nk’urugero, ibimenyetso gihamya cyangwa inyandiko zashyizwe muri dosiye, cyangwa ibyifuzo byo kubona ubuhamya bw’abatangabuhamya cyangwa amakuru y’ibanga ari ku ifishi y’umwirondoro w’umutangabuhamya.
Ibyifuzo bitanzwe hashingiwe ku Ngingo ya 86 (H) y’Amategeko Agenga Imiburanishirize n’Itangwa ry’Ibimenyetso bitangwa hakurikijwe Amabwiriza ngengamikorere ku bikurikizwa mu guhindura ingamba zo kurinda umutekano hashingiwe ku Ngingo ya 86 (H) y’Amategeko Agenga Imiburanishirize n’Itangwa ry’Ibimenyetso ya MICT kugira ngo ababikeneye babashe kubona inyandiko z’ibanga za TPIY, TPIR na MICT.
Ibyifuzo bigomba kuba bikubiyemo amakuru akurikira:
- Kwandika ku rupapuro rubanziriza izindi ko icyo cyifuzo gitanzwe hashingiwe ku Ngingo ya 86(H);
- Amazina y’utanze icyifuzo n’urwegorukora iperereza rubifitiye ububasha, mu gihe ari ngombwa;
- Izina ry’urubanza rwa TPIY, TPIR cyangwa MICT rurebwa n’inyandiko isabwa na nomero y’urubanza igihe cyose bishoboka;
- Ibisobanuro byihariye ku nyandiko zisabwa, urugero: itariki ubuhamya bwatangiweho, izina ry’umutangabuhamya cyangwa irihimbano yahawe mu rubanza, na nomero y’ikimenyetso gihamya;
- Icyo ibisabwa bihuriyeho n’iperereza cyangwa n’urubanza ku bijyanye n’ubisaba, mu gihe ari ko bimeze;
- Impamvu nyayo ashakira ibyo yifuza;
- Gusobanura niba hari igihe ntarengwa cyo kuboneraho ibyo yifuza cyangwa niba hari impamvu yihutirwa;
- Gusobanura neza niba icyifuzo cye ari ibanga cyangwa atari ryo; na
- Andi makuru ayo ari yo yose ya ngombwa yafasha kugira ngo icyifuzo gisuzumwe, harimo icyemezo cy’uruhushya rutanzwe n’urwego rw’ubucamanza rwemewe, niba ari ngombwa.
Ibyifuzo bishobora gutangwa hakoreshejwe urwandiko rwabugenewe ku birebana n’Icyifuzo gisaba guhindura ingamba zo kurinda umutekano hashingiwe ku Ngingo ya 86(H).
Icyitonderwa: Amabwiriza arebana no gutanga ibyifuzo bisaba guhindura ingamba zo kurinda umutekano:
Ingingo ya 5 mu Ngingo z’Inzibacyuho ziri mu mugereka wometse kuri Sitati y’Urwego Rwashyiriweho Inkiko Mpanabyaha iteganya urwego rufite ububasha bwo kurinda umutekano w’abakorewe ibyaha n’uw’abatangabuhamya mu gihe MICT igikorana na TPIY na TPIY. Ibyifuzo bisaba guhindura ingamba zo kurinda umutekano bigomba kugezwa ku rukiko rurebwa n’icyo cyifuzo hashingiwe ku biteganywa n’Ingingo z’inzibacyuho:
Ku byerekeye guhindura ingamba zo kurinda umutekano zirebana n’abatangabuhamya batanze ubuhamya mu manza ziburanishwa ubu na TPIY cyangwa TPIR, ibyifuzo bigomba kugezwa kuri Perezida wa TPIY hashingiwe ku Ngingo ya 75(H) y’Amategeko ya TPIY Agenga Imiburanishirize n’itangwa ry’Ibimenyetso, cyangwa ku Rugereko rwa TPIR icyo cyifuzo kireba hashingiwe ku Ngingo ya 75(G) y’Amategeko Agenga Imiburanishirize n’Itangwa ry’Ibimenyetso ya TPIR. (Reba Ingingo ya 5(1) y’Ingingo z’Inzibacyuho.)
Ku byerekeye guhindura ingamba zo kurinda umutekano w’abatangabuhamya batanze ubuhamya mu manza ziburanishwa ubu na MICT, ibyifuzo bigomba kugezwa kuri Perezida wa MICT hashingiwe ku Ngingo ya 86(H) y’Amategeko Agenga Imiburanishirize n’Itangwa ry’ibimenyetso ya MICT. (Reba Ingingo ya 5(2) y’Ingingo z’Inzibacyuho.)
Ku byerekeye guhindura ingamba zo kurinda umutekano w’abatangabuhamya batanze ubuhamya muri TPIY cyangwa TPIR mu manza zarangiye, ibyifuzo bigomba kugezwa kuri Perezida wa MICT hashingiwe ku Ngingo ya 86(H) y’Amategeko Agenga Imiburanishirize n’Itangwa ry’Ibimenyetso ya MICT. (Reba Ingingo ya 5(4) y’Ingingo z’Inzibacyuho.)
Ku byerekeye guhindira ingamba zo kurinda umutekano w’abatangabuhamya batanze ubuhamya mu manza ebyiri cyangwa zirenze MICT na TPIY cyangwa TPIR zifiteho ububasha, hashingiwe ku biteganywa mu Ngingo z’Inzibacyuho, icyifuzo kigomba kugezwa kuri Perezida wa MICT hashingiwe ku Ngingo ya 86(H) y’Amategeko Agenga Imiburanishirize n’Itangwa ry’Ibimenyetso ya MICT. (Reba Ingingo ya 5(3) y’Ingingo z’Inzibacyuho.)
Gufata ubuhamya bwanditse cyangwa ubutangiwe mu rukiko bw’umufungwa kugira ngo bukoreshwe mu iperereza cyangwa mu manza z’inshinjabyaha, iz’imbonezamubano, cyangwa iz’ubutegetsi zitaracibwa mu gihugu runaka
• Imanza z’inshinjabyaha zerekeranye n’ibikorwa binyuranyije n’amategeko mpuzamahanga arengera abantu mu gihe cy’intambara.
Nk’uko biteganywan’Ingingo ya 87, umucamanza cyangwa Inteko y’abacamanza yo mu rundi rukiko rwaregewe cyangwa ababuranyi mu rundi rukiko babyemerewe n’rwego rw’ubucamanza rubifitiye ububasha («urwego rwatanze icyifuzo»), bashobora kwiyambaza MICT ngo babone ubuhamya bw’umuntu uri mu maboko yayo, kugira ngo bushobore kwifashishwa mu rwego rw’ikurikiranacyaha ku bikorwa byakorewe mu ifasi y’uwatanze icyifuzo, binyuranyije bikomeye n’amategeko mpuzamahanga arengera abantu mu gihe cy’intambara byakorewe ku butaka bw’icyahoze ari Yugosilaviya kuva mu wa 1991 cyangwa ku butaka bw’u Rwanda mu wa 1994 cyangwa ibyakozwe n’Abanyarwanda ku butaka bw’ibihugu bituranye n’u Rwanda mu wa 1994. Hashingiwe kuri iyi ngingo, MICT ishobora gutera urwego rwatanze icyifuzo inkunga yo gufasha mu gikorwa cyo gufata ubuhamya hifashishijwe ikoranabuhanga ry’amajwi n’amashusho rituma abantu bavugana barebana kandi batari hamwe. Iyo amategeko yo mu gihugu uwatanze icyifuzo abamo atemera ubwo buryo bwo gufata ubuhamya, umucamanza umwe rukumbi ashobora gutera inkunga yemerera uwatanze icyifuzo kubonanira n’umuntu ugomba gutanga ubuhamya mu mazu ya MICT cyangwa yemera ko yimurwa hashingiwe ku Ngingo ya 88.
Ibyifuzo bitanzwe hakurikijwe Ingingo ya 87 bigezwa kuri Perezida wa MICT kandi bikaba bikubiyemo amakuru akurikira:
- Kwandika ku rupapuro rubanziriza izindi ko icyifuzo gitanzwe hashingiwe ku Ngingo ya 87;
- Amazina y’uwatanze icyifuzo n’urwego rukora iperereza rubifitiye ububasha cyangwa uruburanisha;
- Amazina y’umuntu ufunzwe bakeneyeho inkunga;
- Icyo ubuhamya bukenewe buhuriyeho n’iperereza cyangwa n’urubanza ku bijyanye n’uwatanze icyifuzo;
- Impamvu nyayo ubuhamya bukenewe;
- Itegeko ry’igihugu icyifuzo cyo gusaba ubuhamya gishingiyeho;
- Itariki cyangwa igihe iyo nkunga ikwiriye kuba yabonetse;
- Andi makuru ayo ariyo yose ya ngombwa yafasha kugira ngo icyifuzo gisuzumwe.
• Imanza z’inshinjabyaha muri rusange
Mu zindi manza zose, iyo hakenewe ubuhamya bw’umufungwa bwanditse cyangwa ubwo atangiye mu rukiko, uwatanze icyifuzo ashobora gusaba imfashanyo mu by’amategeko bitewe n’aho uwo mufungwa uri mu maboko ya MICT aherereye:
- I Lahe, icyifuzo gishingiye ku bufatanye bw’ibihugu bibiri kigomba kugezwa ku gihugu cy’u Buholandi. Ibyo byifuzo bisaba imfashanyo mu by’amategeko bishobora gutangwa hashingiwe ku masezerano y’ubufatanye mu by’amategeko hagati y’ibihugu byombi, cyangwa, mu gihe amasezerano nk’ayo atariho, bigatangwa hashingiwe ku butumwa umucamanza yoherereje inkiko z’i Lahe bireba asaba ko zimukorera umurimo runaka. Ibyifuzo nk’ibyo byose bigomba koherezwa ku biro by’Ibiro bikuru by’u Buholandi bishinzwe ubufasha mu by’amategeko ku rwego mpuzamahanga (Netherlands Central Authority for International legal Assistance).
Umuntu uri mu maboko ya MICT amenyeshwa ko hari icyifuzo kimureba cyagejejwe ku gihugu afungiwemo kandi kigomba gushyirwa mu bikorwa mu rwego rw’ubufatanye mu by’amategeko, ibyo bigakorwa hakurikijwe amategeko yo mu Buholandi.
- Arusha, ibyifuzo bisaba ubufasha bigezwa kuri Gerefiye wa MICT, kandi bigomba kuba bigaragaza amakuru asabwa nk’uko biteganywa n’Ingingo ya 87, kuva ku gaka ka (ii) kugeza ku ka (viii), nk’uko byamaze kuvugwa.
Uretse iyo byumvikanyweho ukundi cyangwa Perezida akagira ukundi abigena, amafaranga akoreshwa n’Ishami rya MICT rya Arusha cyangwa iry’i Lahe, arebana no korohereza iyubahirizwa ry’icyifuzo cyatanzwe n’igihugu gicumbikiye iryo shami cyangwa cyatanzwe n’ikindi gihugu, yishyurwa na MICT, ariko iyo amafaranga agenda kuri icyo cyifuzo abaye menshi cyane cyangwa arenze urugero, uruhande rwagitanze ni rwo ruyishyura.
• Imanza z’ubutegetsi n’iz’imbonezamubano
Icyifuzo cyo gufata ubuhamya bwanditse bw’umuntu ufunze, mu rwego rw’urubanza rw’ubutegetsi cyangwa rw’imbonezamubano rukorwamo iperereza cyangwa rutaracibwa mu rundi rukiko, gishobora kwitabwaho mu buryo bwinshi bukurikira hakurikijwe amategeko n’amabwiriza akurikizwa mu gihugu afungiwemo.
(i) Ubuhamya bushobora gufatwa, nta gahato gakoreshejwe, n’umudipolomate cyangwa intumwa y’ambasade y’igihugu ufunzwe akomokamo batumwe mu gihugu ufunzwe arimo, cyangwa intumwa y’ambasade y’igihugu gikurikirana inyungu ze; ubwo buhamya bupfa gusa kuba bufitanye isano n’iperereza rikorwa muri icyo gihugu cyangwa n’urubanza ruhaburanishwa. Uwo mudipolomate cyangwa intumwa y’ambasade barahiza utanga ubuhamya kandi bakaguma aho hantu kugira ngo uwo muhango ukorwe mu buryo bwubahiriza amategeko. Ibibazo byanditse bibazwa n’umudipolomate cyangwa n’intumwa y’ambasade cyangwa n’umuntu uhagarariye uruhande rushaka ubwo buhamya. Ibyifuzo bishobora kugezwa kuri Gerefiye wa MICT n’umudipolomate cyangwa n’intumwa y’ambasade. Muri Tanzaniya, umucamanza w’igihugu cyatanze icyifuzo ashobora gusura umuntu uri mu maboko ya MICT kugira ngo afate ubuhamya bwe.
(ii) Ubuhamya bushobora gufatwa, nta gahato gakoreshejwe, na noteri wemewe mu Buholandi cyangwa muri Tanzaniya ubaza ibibazo byanditse mu izina ry’uruhande rusaba ubuhamya. Gufata ubwo buhamya bishobora gukorwa abategetsi b’igihugu ufunze arimo badasabwe uruhushya cyangwa batabimenyeshejwe. Uruhande rukeneye ubuhamya rugomba gukora ibishoboka byose kugira ngo mu gihe cy’ibaza habe umwanditsi w’urukiko n’umusemuzi, iyo ari ngombwa. Noteri ashobora kugeza ibyifuzo kuri Gerefiye wa MICT.
(iii) Ku bantu bari mu maboko ya MICT i Lahe, ubuhamya bushobora gufatwa n’Umucamanza w’Urukiko rw’Akarere rwa Lahe ubaza ibibazo byanditse mu izina ry’uruhande rukeneye ubuhamya. Uruhande rukeneye ubuhamya muri ubu buryo rushobora kugeza icyifuzo ku Rukiko rw’Akarere rwa Lahe hashingiwe ku masezerano akurikizwa y’ubufatanye mu by’amategeko hagati y’igihugu uruhande rushaka ubuhamya rurimo n’igihugu ubufite afungiwemo, cyangwa ayo masezerano yaba adahari, urukiko rukeneye ubuhamya rukoherereza Urukiko rw’Akarere rwa Lahe ubutumwa bubasaba kubakorera umurimo runaka. Ibyifuzo byose nk’ibi bigomba kugezwa ku biro by’Ibiro bikuru by’u Buholandi bishinzwe ubufasha mu by’amategeko ku rwego mpuzamahanga (Netherlands Central Authority for International legal Assistance).
Gufata ubuhamya bwanditse cyangwa ubutangiwe mu rukiko bw’uregwa warekuwe by’agateganyo
Icyifuzo gisaba inkunga mu rubanza rw’ubutegetsi, urw’imbonezamubano cyangwa urw’inshinjabyaha rukorwaho iperereza cyangwa ruburanishwa n’urundi rukiko kandi rufite aho ruhuriye n’umuntu warekuwe by’agateganyo ku itegeko Urugereko rwa MICT rwatanze hashingiwe ku Ngingo ya 68 y’Amategeko Agenga Imiburanishirize n”itangwa ry’ibimenyetso, kigomba kugezwa ku rwego rw’ubutegetsi bw’icyo gihugu rubifitiye ububasha, hakurikijwe amategeko n’amabwiriza y’icyo gihugu. Mu rwego rwo gusuzuma niba bemera ibisabwa muri icyo cyifuzo, abategetsi b’igihugu bagomba kuzirikana ibisabwa mu itegeko ryo kurekura uwo muntu by’agateganyo no gushyikirana na MICT iyo icyifuzo cyatanzwe gishobora kubangamira itegeko ryo kumurekura by’agateganyo.
Gufata ubuhamya bwanditse cyangwa ubutangiwe mu rukiko bw’umuntu wahamijwe icyaha urangiriza igihano mu gihugu yoherejwemo
Uburyo abantu bahamijwe icyaha na TPIY, TPIR cyangwa MICT bafunzwemo n’uburyo barangirizamo igihano, bugenwa n’amategeko y’igihugu barangirizamo igihano («igihugu kirangirizwamo igihano»). Bityo rero, icyifuzo gisaba inkunga kirebana n’umuntu wahamwe n’icyaha urangiriza igihano mu gihugu runaka, kigezwa kuri icyo gihugu afungiwemo. Icyo gihugu gifata icyemezo cyo kwakira icyo cyifuzo gisaba inkunga hashingiwe ku mategeko yacyo n’ibiteganywa mu masezerano yo kurangiza ibihano yakozwe hagati y’icyo gihugu n’Umuryango w’Abibumbye cyangwa n’urukiko rwigenga rwo muri icyo gihugu.
Kugeza ku bafungwa inyandiko zerekeye imanza z’ubutegetsi cyangwa izindi manza zitaburanishwa na MICT n’amabaruwa ashinganye yabo
Gerefiye ashobora kugeza inyandiko ku muntu ufunzwe na MICT Arusha, ku birebana n’urubanza rw’ubutegetsi cyangwa urundi rubanza rutaburanishwa na MICT.
Kugeza inyandiko ku muntu ufunzwe na MICT i Lahe, mu rwego rw’imanza z’ubutegetsi cyangwa izindi manza zitaburanishwa na MICT, ni igikorwa cyo mu rwego rw’amategeko kigomba kubahiriza amategeko y’u Buholandi. Amategeko y’u Buholandi yemera ko inyandiko zitangwa mu buryo butandukanye:
- Bikozwe, nta gahato, n’umudipolamate cyangwa umuntu uhagarariye ambasade, mu manza z’ubutegetsi, iz’imbonezamubano n’izinshinjabyaha ziburanishwa n’inkiko zitari mu Buholandi;
- Binyujijwe mu ibaruwa ishinganye yohererezwa umufungwa yerekeye imanza z’ubutegetsi, iz’imbonezamubano cyangwa iz’inshinjabyaha ziburanishwa n’inkiko zitari mu Buholandi;
- Binyujijwe mu ibaruwa yoherejwe ku biro by’Ibiro bikuru by’u Buholandi bishinzwe ubufasha mu by’amategeko ku rwego mpuzamahanga (Netherlands Central Authority for International legal Assistance) hashingiwe ku masezerano y’ubufatanye mu by’amategeko hagati y’u Buholandi n’igihugu uwatanze icyifuzo arimo;
- N’umuhesha w’urukiko mu manza z’ubutegetsi n’iz’imbonezamubano ziburanishwa hanze y’u Buholandi no mu manza z’ubutegetsi, iz’imbonezamubano n’iz’inshinjabyaha ziburanishwa mu Buholandi.
Amabaruwa ashinganye agenewe umuntu ufunzwe yoherezwa mu iposita kuri aderesi ikurikira:
P.I. Haaglanden
United Nations Detention Unit
Pompstationsweg 32 2597 JW, The Hague
The Netherlands
c/o Office of the Registrar
Mechanism for International Criminal Tribunals
Haki Road, Plot No. 486 Block A, Lakilaki Area
Arumeru District
P.O. Box 6016, Arusha, Tanzania
Ibyifuzo bisaba gukuraho ubudahangarwa bw’umukozi cyangwa ubw’uwahoze akorera TPIY, TPIR cyangwa MICT
Iyo umukozi cyangwa umuntu wigeze kuba umukozi wa TPIY, TPIR cyangwa MICT akenewe ngo atange ubuhamya bwanditse cyangwa abutangire mu rukiko nk’umutangabuhamya cyangwa umuntu ukekwaho icyaha mu rubanza rw’ubutegetsi, urw’imbonezamubano cyangwa urw’inshinjacyaha rukorwaho iperereza cyangwa ruburanishwa n’urukiko mu gihugu kiri mu Muryango w’Abibumbye cyangwa mu rundi rukiko, bishobora gukenerwa ko Umunyamabanga Mukuru akuraho ubudahangarwa bwe, hashingiwe ku Masezerano yerekeye uburenganzira bwihariye n’ubudahangarwa by’Umuryango w’Abibumbye yo ku itariki ya 13 Gashyantare 1946 (“Amasezerano Rusange”) kandi aho ari ngombwa, no ku Masezerano MICT igirana n’ibihugu amashami yayo akoreramo, mbere y’uko ubuhamya bwanditse cyangwa ubutangiwe mu rukiko bufatwa.
Uruhande rukeneye ubuhamya nk’ubwo bwanditse cyangwa butangiwe mu rukiko rugeza icyifuzo cyarwo kuri Gerefiye wa MICT, na we akagishyikiriza Umunyamabanga Mukuru iyo hakenewe ko ubudahangarwa bukurwaho.